title: Glassheart

text: ”Un Love Me” -kappaletta on kuvattu ”radioystävälliseksi” ja ”klassiseksi Leonan kappaleeksi”. Neljäs raita ”Come Alive” on tummanpuhuva ja energinen drum’n’bass-kappale. ”Fireflies” on gospel-pop-kappale, joka alkaa ”pyörivällä pianoriffillä”, johon myöhemmin liittyy mukaan jousiorkesteri ja kuoro. ”Glassheart”, jonka monet kriitikot nostivat albumin yhdeksi kohokohdaksi, sisältää Lewisilta ennen kuulematonta dubstepia. Sitä on myös ”Come Alive” -kappaleessa. Tummanpuhuva ”I to You” on Emeli Sandén kirjoittama kappale, jossa Lewis laulaa ”You are love, you are sin / You'll always be everything, everything / To me”. Kappaletta kuvailtiin ensimmäisissä arvioissa hyväksi. ”Shake You Up” on energinen, 80-luvulta vaikutteita saanut purukumipop-kappale, joka voisi kriitikon mukaan olla Whitney Houstonin varhaistuotantoa. ”Stop the Clocks” on rakkauslaulu, joka voisi olla arvostelujen mukaan Lewisin aiemmalla "Echo"-albumilla.


title: Glassheart

text: Albumin yhdeksäs kappale ”Favourite Scar” on Tedderin tuotantoa. Sitä kehuttiin ”asenteesta” ja sitä verrattiin Rihannan tuotantoon. Sen sanottiin myös olevan Tedderiltä yllättävä kappale. ”When It Hurts” on pianojohtoinen balladi, jossa kuullaan myös sähkökitaraa. Lewisin kolmannen studioalbumin päättää hidastempoinen balladi, ”Fingerprint”, joka on ”taidonnäyte Lewisin äänestä”. Deluxe-versio sisältää kuusi lisäkappaletta. Ensimmäisenä on akustiset versiot ”Troublesta”, ”Come Alivesta” ja ”Glassheartista”, neljäs kappale on cover ”Coverblind” ja viides Lewisin oma kappale ”Sugar”. Deluxe-version toinen levy päättyy Afrojackin remixiin Lewisin aiemmasta singlestä ”Collide”.


title: Glassheart

text: 23. heinäkuuta 2012 Lewis alkoi pitää videoblogia albuminteon edistymisestä. 5. syyskuuta Lewisin viralliselle Vevo-kanavalle ladattiin mustavalkoinen musiikkivideo, missä Lewis esittää albumin ensimmäisen singlen ”Trouble” akustista versiota. Syyskuussa Lewis teki Iso-Britannian radiokanavilla markkinointikiertueen. Albumin nimikkokappale soitettiin ensi kerran 19. Kaksi päivää myöhemmin kuultiin ensimmäistä kertaa kappale ”Stop the Clocks”. Lewis esitti 7. lokakuuta singlen ”Trouble” Iso-Britannian X Factorissa, samassa ohjelmassa, josta Lewis itse ponnahti julkisuuteen kuusi vuotta aiemmin. ”Trouble” kuultiin myös muun muassa Alan Carr: Chatty Man-, This Morning- ja The Voice of Germany -ohjelmissa. Lewis tulkitsi 19. lokakuuta ensimmäistä kertaa kappaleen ”Fingerprint” livenä Stand Up to Cancer -ohjelmassa. Albumin toisen singlen ”Lovebird” Lewis esitti muun muassa Daybreak-ohjelmassa 23. marraskuuta ja Loose Women -ohjelmassa 29. marraskuuta.


title: Glassheart

text: Lewis aloitti 15. huhtikuuta 2013 ”Glassheart Tour” -nimisen kiertueen Berliinistä. Kiertue sisälsi viisi esitystä Saksassa ja kuusitoista Britanniassa. Kiertueen soittolistaan sisältyi 17 kappaletta, joista seitsemän oli "Glassheartilta".


title: Glassheart

text: "Glassheart" sai kriitikoilta melko myönteisia arvioita. Sitä kehuttiin sen elektronisen musiikin, dubstepin ja purukumipopin vivahteista, kun taas kritiikkiä sai osakseen balladien määrä. Ludovic Hunter-Tilney Financial Timesista sanoi, että viivytykset albumin julkaisussa koituivat Lewisin eduksi. Hunter-Tilney kehui myös "Glassheartin" ”Mariah Carey -tyyppistä” sointia sekä ”kaikuvia virvelirumpuja” monissa lauluissa. Hän päättää arvionsa: ”Lewis siirtyy mukavuusalueeltaan Adele-tyyppiseen musiikkiin.” Daily Mirrorin Dean Piper huomasi myös yhtäläisyyksiä Adeleen ja sanoi, että vaikka molemmat ovat työskennelleet Fraser T Smithin kanssa, Lewisin albumi ei ”tavoittaisi maailmanlaajuista yleisöä” Adelen "21"-albumin tavoin. Piper kuitenkin piti vertailua epäreiluna, koska "Glassheart" ”muistuttaa, miten erityinen lahjakkuus Leona on”. Hän sanoi myös, että musiikki on epäilyksettä hyvää ja albumi oli siihen mennessä Lewisin persoonallisin. Piper antoi erityismaininnan kappaleille ”Un Love Me”, ”Favourite Scar” ja ”Fingerprint”. Toisen positiivisen arvostelun kirjoitti Digital Spyn Lewis Corner, jonka mukaan Lewis ”yllätti lukuisilla ahdistusta ja kärsimystä kuvailevilla lauluilla, jotka nousivat esiin”. Corner ylisti Lewisin falsettia ja antoi albumille täydet pisteet. Hän päätti arvionsa sanoihin: ”Kuten monet muut artistit ennen häntä, Leona on kanavoinut rakkauden synkemmän puolen kappaleisiinsa - ja tulos oli mahtava.”


title: Glassheart

text: Matthew Horton Virgin Mediasta kehui Lewisiä dubstepin ja purukumipopin kokeilemisesta. The Guardianin Caroline Sullivan nosti esiin albumin rakenteen ja huomautti sen olevan liikaa riippuvainen balladeista, sillä se on ”alue, jossa Adelella on nykyään etulyöntiasema”. Sullivan kuitenkin myönsi, että Lewis on ”kerrankin tehnyt albumin, jossa äänenvoimakkutta kannattaa nostaa - ainakin paikoin”. Hän piti albumin kappaleista ”Come Alive”, ”Glassheart” ja ”Trouble”. BBC Musicin toimittaja Fraser McAlpine antoi albumille ristiriitaisen arvion: toisaalta hän sanoi sen ”vastaavan odotuksia”, mutta hän kritisoi albumin aihetta ja huomautti, että monet lauluista kertovat samasta asiasta, kuinka ”hän on aina epäonninen rakkaudessa, ellei ole pyörtymässä onnesta”. McAlpine kehui albumin tuotantoa. Hugh Montgomery antoi albumille kolme tähteä viidestä kritisoiden balladien suurta määrää. Hän kuitenkin kehui Lewisin uutta suuntaa musikiissa. Digital Spyn toimittajat arvioivat albumin vuoden 2012 yhdeksänneksi parhaimmaksi. Myöhemmin sen lukijat äänestivät "Glassheartin" vuoden 2012 viidenneksi parhaimmaksi albumiksi. Äänestyksen voitti Emeli Sandén albumi "Our Version of Events".Lewisin kahteen edelliseen studioalbumiin verrattuna "Glassheart" menestyi heikosti. Julkaisuviikollaan sitä myytiin Britanniassa 27 000 kopiota, ja se päätyi albumilistan sijalle kolme. Lewisin aiemmat albumit "Spirit" ja "Echo" sijoittuivat kumpikin Britannian listan kärkeen. Britannian latauslistalla "Glassheart" menestyi hieman paremmin ja sijoittui toiseksi. Skotlannissa albumi sijoittui kolmannelle sijalle. Irlannissa se pääsi neljännelle sijalle, ja siitä tuli Lewisin kolmas top5-listalle päässyt albumi.


title: Glassheart

text: Albumi vietti Sveitsin top50-listalla kaksi viikkoa, parhaimmillaan sijalla 29. Espanjassa se pääsi 54. sijalle. Kaikkein suosituin "Glassheart" oli Keski-Euroopassa, Saksassa ja Itävallassa. Itävallan listalla sijoitus oli viides ja Saksan listalla kuudes. Sekä Saksassa että Itävallassa albumista tuli Lewisin toinen top10-listalle päässyt albumi. Suomen listoille "Glassheart" ei päässyt lainkaan.


title: Denver Cutthroats

text: Denver Cutthroats oli yhdysvaltalainen jääkiekkoseura, joka oli kotoisin Denveristä Coloradosta. Se pelasi kaksi kautta CHL-liigaa. Liigan kaaduttua myös seuran toiminta lakkasi. Denver Cutthroats toimi NHL-seura Colorado Avalanchen ja AHL-seura Lake Erie Monstersin farmijoukkueena.


title: Kansas City Mavericks

text: Kansas City Mavericks on yhdysvaltalainen jääkiekkoseura, joka on kotoisin Independencestä Missourista. Se pelaa ECHL-liigaa. Missouri Mavericks toimii AHL-seura Chicago Wolvesin farmijoukkueena. Suomalaisista Erno Suomalainen on edustanut seuraa.


title: Kansas City Mavericks

text: "(Tilanne 5. joulukuuta 2018)"


title: Quad City Storm

text: Quad City Mallards on yhdysvaltalainen jääkiekkoseura, joka on kotoisin Molinesta Illinoisista. Se pelaa SPHL-liigaa.


title: Quad City Storm

text: "(Tilanne 14. marraskuuta 2018)"


title: Rapid City Rush

text: Rapid City Rush on yhdysvaltalainen jääkiekkoseura, joka on kotoisin Rapid Citystä Etelä-Dakotasta. Se pelaa ECHL-liigaa. Suomalaisista Mike Vaskivuo on edustanut seuraa.


title: Rapid City Rush

text: "(Tilanne 1. helmikuuta 2019)"


title: Liga ASOBAL

text: Liga ASOBAL on Espanjan korkein sarjataso käsipallossa. Liiga perustettiin alun pitäen nimellä División de Honor vuonna 1958 ja nykyiselleen nimi vaihtui käyttöön vuonna 1990. Liigassa pelaa 16 seuraa, joista jokainen kohtaa toisensa kauden aikana kerran kotona sekä vieraissa. Jokaiselle joukkueelle kertyy siis 30 sarjaottelua kauden aikana. Liigamestari pääsee seuraavan kauden Euroopan mestarien liigaan.


title: Liga ASOBAL

text: Liigan menestynein seura on FC Barcelona 23 mestaruudella.


Syndicat National de l’Édition Phonographique (SNEP) on toimialakohtainen organisaatio, joka suojelee Ranskan musiikkiteollisuutta. SNEP perustettiin vuonna 1922 ja sillä on 48 jäsenyritystä.


title: Syndicat National de l’Édition Phonographique

text: SNEP:n vastuullisuuteen kuuluu kerätä ja jakaa maksuja lähetyksiin ja esityksiin, estää tekijänoikeusloukkauksia (esimerkiksi musiikkipiratismia) sekä palkita hopea-, kulta-, platina- sekä timanttirajan saavuttaneita nauhoituksia ja videoita. SNEP myös kokoaa listoja Ranskan parhaiten myyneestä musiikista kuten singleistä ja albumeista.


title: Federazione Industria Musicale Italiana

text: Federazione Industria Musicale Italiana (FIMI) on kattojärjestö, joka pitää kirjaa kaikesta musiikki- ja levyteollisuudesta Italiassa. Se perustettiin vuonna 1992, kun merkittävät levy-yhtiöt jättivät aiemman organisaation, "Associazione Fonografici Italianin" (AFI). Seuraavien vuosien aikana suuri osa italialaisista, AFI:n jättäneistä levy-yhtiöistä liittyi uuteen organisaatioon. Vuonna 2011 FIMI edusti 2 500 yrityksen toimintaa musiikkiteollisuudessa.


title: Federazione Industria Musicale Italiana

text: FIMI on International Federation of the Phonographic Industryn sekä Italian työnantajaliiton, Confindustrian jäsen. Sen päätarkoituksena on suojella Italian musiikkiteollisuutta.


title: Federazione Industria Musicale Italiana

text: Maaliskuusta 1995 lähtien "Federazione Industria Musicale Italiana" on julkistanut Italian virallisia albumilistoja. Tammikuussa 1997 FIMIstä myös Italian virallisten singlelistojen julkaisija. CD-singlemyynnin vähenemisen seurauksena FIMI korvasi sen fyysisen singlelistan digitaalisten latausten listalla, joka perustettiin 1. tammikuuta 2008 ja se pohjautuu laillisiin internet- ja mobiililatauksiin.


title: Federazione Industria Musicale Italiana

text: Heinäkuussa 2011 Enzo Mazza julistettiin puheenjohtajaksi.


title: Maksarousku

text: Maksarousku ("Lactarius badiosanguineus") on rouskujen sukuun kuuluva sienilaji. Se on hyvä ruokasieni.


title: Maksarousku

text: Lakin muoto on nuorena kupera ja vanhemmiten suppilomainen. Väriltään se on tumman ruskea, mikä muistuttaa raa'an maksan väriä. Sen pinta on tahmea.


title: Maksarousku

text: Maksarouskua esiintyy yleisesti lehtometsissä.


title: Raphaël Bussières

text: Raphaël Bussières (s. 5 marraskuuta 1993) on kanadalainen jääkiekkoilija.


title: Raphaël Bussières

text: Baie-Comeau Drakkarissa juniorikiekkoa pelannut Bussières varattiin vuoden toisella kierroksella, 46. pelaajana. Hän on Minnesota Wildin varaus. Vuosina 2013–2016 hän on pelannut pääasiassa AHL-liigaa Iowa Wildin riveissä vasemman ja oikean laitahyökkääjän paikalla.


title: Eetu Soppela

text: Eetu Soppela (s. 3. kesäkuuta 1995) on suomalainen jalkapalloilija, pelipaikaltaan keskikenttäpelaaja. Hän edustaa Rovaniemen Palloseuran A-junioreita.


title: Eetu Soppela

text: Soppela pelasi kaudella 2013 RoPS:ssa neljä Veikkausliigan ottelua.


title: William Christie (tähtitieteilijä)

text: Sir William Henry Mahoney Christie (1. lokakuuta 1845 – 22. tammikuuta 1922) oli brittiläinen tähtitieteilijä.


title: William Christie (tähtitieteilijä)

text: William Christien isä oli Samuel Hunter Christie. Hän kävi koulua King’s College Schoolissa ja opiskeli sen jälkeen King’s College Londonissa sekä myöhemmin Cambridgen yliopiston Trinity Collegessa. Hänestä tuli yliopiston neljäs wrangler vuonna 1868, ja seuraavana vuonna hänet nimitettiin Trinity Collegeen opetusvirkaan.


title: William Christie (tähtitieteilijä)

text: Christie toimi vuosina 1870–1881 Greenwichin kuninkaallisessa observatoriossa yliassistenttina. Vuonna 1881 hänet nimitettiin George Airyn seuraajaksi kuninkaalliseksi tähtitieteilijäksi (Astronomer Royal), ja hän toimi virassa vuoteen 1910 saakka. Vuonna 1881 hänet valittiin myös Royal Societyn jäseneksi ja vuosina 1888–1890 hän toimi Royal Astronomical Societyn puheenjohtajana.


title: William Christie (tähtitieteilijä)

text: Christie teki tähtitieteellisiä tutkimusmatkoja Japaniin vuonna 1896, Intiaan vuonna 1898, Portugaliin vuonna 1900 ja Tunisiaan vuonna 1905. Hän siirtyi 65 vuoden iässä vuonna 1910 eläkkeelle, ensimmäisenä Astronomer Royalina. Kaikki viran aikaisemmat haltijat olivat jatkaneet virassa kuolemaansa saakka lukuun ottamatta 81-vuotiaana eronnutta Airyä ja terveydellisistä syistä eronnutta John Pondia. Christie kuoli vuonna 1922 merellä lähellä Gibraltaria, ja hänet haudattiin mereen.


title: William Christie (tähtitieteilijä)

text: Christien puoliso oli vuodesta 1881 Sir Alfred Hickmanin (1830–1910) tytär Mary Violette.


title: Lauri Rintala

text: Taisto Lauri Rintala (s. 4. joulukuuta 1916 Rauman maalaiskunta) on suomalainen kirjailija joka on käyttänyt kirjailijanimeä Lassi Tara.


title: Lauri Rintala

text: Rintala julkaisi humoristisen romaanin "Manun paita muuttaa maalle" jonka tapahtumat sijoittuivat Lehtikujan lomakotiin.


title: Lauri Rintala

text: Nimimerkillä "Lassi Tara":


title: Christmas, with Love

text: Christmas, with Love on englantilaisen laulaja-lauluntekijän Leona Lewisin joulualbumi ja neljäs studioalbumi. Sen julkaisivat Syco Music ja RCA Records 29. marraskuuta 2013. Albumin työstäminen alkoi helmikuussa 2013, ja sen tuottivat Richard Stannard, Ash Howes sekä Lewis itse. "Christmas, with Love" sisältää seitsemän tunnettua joululaulua ja kolme uutta kappaletta.


title: Christmas, with Love

text: Arvostelut albumista olivat pääasiassa myönteisiä, ja niissä kaikissa kehuttiin sen kolmea uutta kappaletta. Albumia muun muassa kehuttiin ”yhdeksi parhaista nykyajan joulualbumeista”. Julkaisuviikollaan "Christmas, with Love" ylsi sijalle 25 Britannian albumilistalla, ja se on julkaisuviikollaan Lewisin huonoiten sijoittunut albumi. Seuraavalla viikolla albumi nousi sijalle 13, joka oli sen korkein sijoitus.


title: Christmas, with Love

text: Albumin single ”One More Sleep” julkaistiin 5. marraskuuta. Lewis markkinoi singleä useissa eri tilaisuuksissa ja single sijoittui kolmannelle sijalle Britannian singlelistalla. ”One More Sleep” on Lewisin menestynein kappale vuoden 2009 jälkeen, jolloin hänen toisen studioalbuminsa single ”Happy” oli singlelistan toisena.


title: Christmas, with Love

text: Helmikuussa 2013 Lewisin levy-yhtiön Sycon edustaja ilmoitti, että Lewis aloittaa kappaleiden tekemisen neljännelle studioalbumilleen, joka julkaistaan vuoden 2013 lopulla. Lewis paljasti heinäkuussa sen olevan joulualbumi. Hän kertoi nauhoittavansa motown-vaikutteisia klassikkolauluja ja albumilla olevan myös uutta materiaalia. Lewis kuvaili kappaleiden valitsemista albumille helpoksi, koska tiesi, mitä lauluja halusi siihen sisällyttää. Hän sanoi: "Ne kaikki ovat joululauluja, joita rakastan ja joita olen aina kuunnellut."


title: Christmas, with Love

text:
Lewis antoi marraskuussa 2013 haastattelun Billboard-lehdelle, jossa hän kertoi miettineensä joulualbumin tekoa jo jonkin aikaa, muttei uskonut julkaisevansa sellaista vuonna 2013. Albumin nauhoittaminen alkoi kesällä 2013 Brightonissa. Sen kansikuva paljastettiin marraskuun alussa. Kanteen on otettu vaikutteita 1960-luvun albumeiden kansista. Siinä on yhdeksän kuvaa, joissa Lewis poseeraa jouluisten esineiden kanssa.
Lewis antoi lokakuussa 2013 lausunnon: ”En malta odottaa tulevaa joulua ja näiden laulujen esittämistä. Minulla on ollut todella hauskaa uuden albumin levyttämisessä ja se varmasti kuuluu levyn lauluissa. Odotan innolla jouluilon levittämistä.”


title: Christmas, with Love

text: Lewis paljasti albumin kappalelistan 4. marraskuuta 2013. Se sisältää kolme täysin uutta joululaulua, joiden kaikkien tekemiseen Lewis on osallistunut, ja seitsemän coverversiota tunnetuista joulukappaleista. Lewisin mukaan albumin musiikki on saanut inspiraationsa motownmusiikista, mutta se ei kuitenkaan ole täysin tyylilajille uskollinen.


title: Christmas, with Love

text: Albumin ensimmäinen kappale on sen single, ”One More Sleep”. Laulussa Lewis laskee päiviä jouluun ja siihen, että näkee taas poikaystävänsä. (“Cause I got five more nights of sleeping on my own/ Four more days until you’re coming home/ Three more dreams of you and mistletoe/ Two more reasons why I love you so.”) Kappale sai positiivista palautetta kriitikoilta. Popjusticen musiikkitoimittaja kehui sen sanoituksen rakennetta erinomaiseksi ja musiikkisivusto Idolatorin toimittajan mielestä sen sointi on ”hurmaavan vanhanaikainen”. Toinen kappale, energinen ja big band -tyylinen ”Winter Wonderland”, jatkaa edellisen raidan retrosointia. Music Timesin toimittaja Carolyn Menyes kehui Lewisin vahvaa ääntä, joka ei kuitenkaan hukuta alleen soittimia. Kolmantena oleva ”White Christmas” on yksi kaikkien aikojen tunnetuimmista joululauluista. Lewis coveroi albumille Otis Reddingin version kappaleesta, joka poikkeaa hieman normaaliversiosta.


title: Christmas, with Love

text: ”Your Hallelujah” on ”koskettavan kaunis” kappale, jonka artisti on omistanut edesmenneelle isoäidilleen. Sen sanoituksessa lohdutetaan kuolemaa lähestyvää ystävää. Lewisin mukaan kappaleen aihe ei ole normaali aihe joululauluun, mutta silti sydäntälämmittävä. Viides raita on cover Darlene Loven tunnetusta kappaleesta, ”Christmas (Baby Please Come Home)”. Female Firstin toimittaja kehui kappaleen olevan ”fantastinen ja piristävä” versio alkuperäisestä. The Guardianin toimittaja kuitenkin kutsui kappaletta ”Winter Wonderlandin” ohella turhaksi ja tarpeettomaksi. "Mr Right" on albumin kolmas ja viimeinen täysin uusi, ”hauska ja flirttaileva” joululaulu. Kappaleessa Lewis toivoo löytävänsä täydellisen miehen itselleen jouluksi. Seitsemäs kappale, ”O Holy Night”, on kitarajohtoinen versio alkuperäisestä kappaleesta. Viimeinen nopea kappale on Roy Woodin kuuluisa joululaulu, ”I Wish It Could Be Christmas Everyday”. Entertainment Focusin toimittaja kirjoitti, että kappale yllättäen toimii Lewisin laulamana. Albumin päättää kaksi klassikkoa, ”Ave Maria” ja ”Silent Night”. Ave Maria on single ohella albumin tunnetuin ja eniten positiivista palautetta saanut kappale. Female Firstin kriitikko kirjoitti: ”Leona on tunnistamaton, ja jos kuvittelit, ettei hänen äänensä voisi kuulostaa enää yhtään paremmalta - olit väärässä.” Lewis itse on kertonut, että on alun perin saanut klassisen laulun koulutuksen. Alun perin hänen oli tarkoitus luoda myös uraa oopperalaulajana, mutta suuntautui myöhemmin popmusiikkiin.


title: Christmas, with Love

text: Lewis esiintyi marraskuun 9. päivänä 2013 Regent Streetin jouluvalojensytyksessä. Tapahtumassa esiintyivät myös Passenger ja Eliza Doolittle. Perjantaina 22. marraskuuta Lewis nähtiin Sveitsissä, Energy Stars For Free-konsertissa. Hän esitti kappaleet ”Bleeding Love”, ”One More Sleep” ja ”O Holy Night”. Marraskuun 29. päivänä Leona Lewis esitti kappaleen ”Winter Wonderland” ensimmäistä kertaa englantilaisessa aamuohjelmassa Daybreak. Lewistä myös haastateltiin ohjelmassa. Seuraavan päivän iltana hän esiintyi Lontoon G-A-Y-klubilla. Marraskuun aikana Lewis kiersi Iso-Britannian radioasemia sekä antoi aikakauslehdille, kuten Heatille, Radarille ja Daily Mirrorille haastatteluja. 12 päivää ennen albumin julkaisua Lewis julkaisi kotisivuillaan kalenterin, jossa voi joka päivä kuulla yhden albumin kappaleista ja nähdä yllätyskuvan tai -videon.


title: Christmas, with Love

text: Lewisin kolmatta studioalbumia, "Glassheartia", ei julkaistu Pohjois-Amerikassa. Joulualbumi sen sijaan julkaistiin, ja Lewis palasi muutaman vuoden tauon jälkeen markkinoimaan musiikkiaan Yhdysvaltoihin. Häntä haastateltiin 4. joulukuuta NBC:n Today-aamuohjelmassa. Saman päivän iltana hän esitti kolme kappaletta albumiltaan ”Rockefeller Center Christmas Tree” -tapahtumassa. Seuraavana päivänä Lewis lauloi singlen ”One More Sleep” Live with Kelly and Michael -ohjelmassa. Lewis esiintyi joulukuun 8. päivänä Ison-Britannian X Factorissa, jossa lauloi singlen ”One More Sleep” ja kappaleen ”White Christmas” Xtra Factorissa.


title: Christmas, with Love

text: ”One More Sleep” julkaistiin albumin ensimmäisenä singlenä 5. marraskuuta 2013 Yhdysvalloissa. Iso-Britanniassa single julkaistiin joulukuun ensimmäisenä päivänä. ”One More Sleep” sijoittui Iso-Britannian singlelistalla sijalle kolme ja oli Lewisin kymmenes top 10 -kappale ja Lewisin parhaiten sijoittuneen kappaleen vuoden 2009 julkaistun ”Happyn” jälkeen.


title: Christmas, with Love

text: "Christmas, with Love" sai kriitikoilta pääosin positiivisia arvioita. Poikkeuksen positiivisiin arvioihin teki The Guardianin Alexix Petridis ja Virgin Median Ian Gittins. The Guardian antoi albumille kaksi tähteä viidestä. Toimittaja kuitenkin kehui ”Your Hallelujah”-, ”Mr Right”- ja ”One More Sleep” -kappaleita, jotka ovat täysin uusia joululauluja. Lähes kaikissa arvioissa kiiteltiin The Guardianin tavoin kolmea uutta kappaletta.


title: Christmas, with Love

text: Entertainment Focusin kriitikko Pip Ellwood kirjoitti Lewisin kuulostavan ”yksinkertaisesti upealta”. Parhaan palautteen kaikista albumin kappaleista sai ”Ave Maria”, jonka lähes kaikki kriitikot ovat nostaneet kohokohdaksi singlen ohella. Allmusic antoi albumille neljä tähteä ja kommentoi sen olevan ”yksi nykyajan parhaista joulualbumeista.” Female Firstin kriitikko päätti myönteisen arvionsa näihin sanoihin: ”Hän on kajoamassa Mariah Careyn reviirille, ja jos hänellä on onnea, hän tulee saamaan sen menestyksen ja uuden mahdollisuuden, jonka hän ansaitsee.”


title: Valtakirja (virkaan)

text: Valtakirja () oli Suomessa valtion tai kirkon virkaan nimitettävälle henkilölle annettu nimityskirja, jolla hän sai oikeuden toimia viranhaltijana.


title: Valtakirja (virkaan)

text: Vuoden 1926 laissa valtion viroista ja toimista säädettiin, että henkilölle, joka nimitetään valtion virkaan tai toimeen, "annetaan nimittämiskirjana avoin kirje, valtakirja tai toimikirja". Useimmille peruspalkkaisille viranhaltijoille annettiin valtakirja, ja tuomariksi nimitetylle annettiin aina valtakirja.


title: Valtakirja (virkaan)

text: Suomen evankelis-luterilaisen kirkon kirkkojärjestyksen mukaan vuodelta 1991 tuomiokapituli antoi papille valtakirjan virkaan. Nykyään nimittämiskirjaa kutsutaan viranhoitomääräykseksi.


title: Legenda jo eläessään (kirjasarja)

text: Legenda jo eläessään on WSOY:n 1970-luvulla julkaisema sarja suomalaisten henkilöiden elämäkertoja. Sarjan kirjat olivat melko lyhyitä ja populaarilla tyylillä kirjoitettuja. Jokaisen kirjan nimi oli aina muotoa "[henkilön nimi] – legenda jo eläessään". Aiheina olleet henkilöt olivat jo kuolleita, poikkeuksina A. F. Airo, Tahko Pihkala, arkkipiispa Paavali, Armi Ratia ja Pentti Saarikoski. Joistakin sarjan osista on otettu vielä 2000-luvulla uusia painoksia.


title: Legenda jo eläessään (kirjasarja)

text: Sarjassa ilmestyivät seuraavien henkilöiden elämäkerrat:


title: Helge Miettunen

text: Helge Leonard Miettunen (9. syyskuuta 1916 Vaasa – 21. kesäkuuta 1986 Espoo) oli suomalainen filosofian tohtori, Yleisradion suunnittelupäällikkö, kirjailija ja kansanedustaja.


title: Helge Miettunen

text: Miettusen vanhemmat olivat maalarimestari Johan Leonard Miettunen ja Adolfina Lesell. Hän pääsi ylioppilaaksi 1935 ja valmistui filosofian kandidaatiksi 1939, maisteriksi 1940 sekä lisensiaatiksi ja tohtoriksi 1949. Miettusen väitöskirja "Johdatus elokuvan estetiikkaan" oli ensimmäinen elokuva-aiheinen väitös Suomessa.


title: Helge Miettunen

text: Miettunen toimi Kuopion kansalaisopiston johtajana 1948–1954, Kansanvalistusseuran elokuvatoiminnan hoitajana 1952–1954 ja Kansanvalistusseuran toiminnanjohtajana 1954–1957. Hän oli Yleisradion palveluksessa suomalaisen ohjelmajohtajan apulaisena ja varamiehenä 1957–1964, suomenkielisen ohjelmatoiminnan apulaisjohtajana 1964–1970 sekä suunnittelupäällikkönä 1970–1977. Hän opetti Helsingin suomalaisessa työväenopistossa 1947–1948 ja 1951–1961 sekä oli Kino-lehden päätoimittajana 1958–1964 ja Oy Tesvision va. toimitusjohtajana 1964.


title: Helge Miettunen

text: Miettunen oli Tampereen yliopistossa lehdistö- ja tiedotusopin dosenttina 1964–1971 ja tiedotusopin vt. professorina 1969–1971. Hän toimi vuodesta 1974 Helsingin yliopiston tiedotusopin dosenttina.


title: Helge Miettunen

text: Miettunen oli Suomen Kansanpuolueen kansanedustajana 1951–1958 edustaen Kuopion läänin läntistä vaalipiiriä. Hän oli Suomen elokuvakerhojen liiton puheenjohtajana ja kuului jäsenenä muun muassa Yleisradion ohjelmaneuvostoon, Valtion elokuvalautakuntaan, Suomen Unesco-toimikuntaan ja Suomen YK-valtuuskuntaan.


title: Helge Miettunen

text: Miettunen toimi kamera-assistenttina vuonna 1937 valmistuneissa elokuvissa "Ja alla oli tulinen järvi" ja "Miehen kylkiluu" sekä leikkaajana vuonna 1945 valmistuneessa elokuvassa "Rakkautensa uhri". Hän kirjoitti myös "Sivistynyt kurjuus"-nimisen romaanin.


title: Helge Miettunen

text: Helge Miettunen oli naimisissa 1940–1944 Terttu Heilimä Järvilehdon kanssa ja vuodesta 1956 Marjatta Kekäläisen kanssa.


title: Vide Strandvik

text: Vide Ingemar Strandvik (15. syyskuuta 1916 Loviisa – 27. tammikuuta 2010 Helsinki) oli suomalainen ruotsin kielellä kirjoittanut runoilija.


title: Teijo Havu

text: Johan Teijo Havu (s. 19. elokuuta 1916 Turku) on suomalainen kääntäjä.


title: Teijo Havu

text: Teijo Havun vanhemmat olivat Turun hovioikeuden varapresidentti Johan Viktor Falck, vuodesta 1906 Havu (1862–1949) ja Sigrid Alma Johanna Blomström. Hänen vanhempi sisarensa oli kirjallisuuskriitikko Toini Havu.


title: Teijo Havu

text: Teijo Havu oli naimisissa Sirkka Annikki Säynäjoen (s. 1910) kanssa.


title: Vuoden jääpalloilija

text: Vuoden jääpalloilija on Suomen jääpalloliiton vuosittain jakama tunnustus ansioituneelle suomalaiselle miesjääpalloilijalle. Suomen Palloliitto vastasi tunnustuksen jaosta vuoteen 1971 asti ennen itsenäisen kansallisen jääpallon lajiliiton perustamista.


title: Pikkumarunakana

text: Pikkumarunakana ("Centrocercus minimus") on aitokanoihin kuuluva erittäin uhanalainen lintulaji. Sitä tavataan endeemisenä Yhdysvalloista.


title: Pikkumarunakana

text: Pikkumarunakanakoiras voi kasvaa 44–51 cm pitkäksi ja naaras on pienikokoisempi ja voi kasvaa 32–38 cm pitkäksi. Koiras on yleisväritykseltään harmahtavan ruskean kirjava. Kurkku on musta ja rinta on valkoinen ja vatsa musta. Pyrstön höyhenet ovat jäykät ja koiras pystyy levittämään pyrstönsä viuhkamaiseksi. Naaraat ovat väritykseltään kauttaaltaan ruskeita ja nuoret linnut muistuttavat ulkonäöltään naaraita. Pikkumarunakana on ulkonäöltään hyvin samankaltainen kooltaan suuremman marunakanan ("Centrocercus urophasianus") kanssa.


title: Pikkumarunakana

text: Pikkumarunakanaa tavataan pieneltä alueelta Coloradon ja Utahin osavaltioista. Lajin elinympäristöä ovat marunoja kasvavat alueet ja niityt. Laji liikkuu tyypillisesti pieninä ryhminä. Aikuisten marunakanojen ravinto koostuu kasvien osista erityisesti marunojen lehdistä. Poikaset ja nuoret linnut tarvitsevat hyönteisravintoa. Pikkumarunakanan lisääntymiskausi ulottuu huhtikuulta kesäkuulle. Koiraat esittävät ryhmissä soitimellaan viuhkamaisia pyrstöjään ja pörhistelevät rinnan valkoisia höyheniään. Yleensä ryhmistä vain yksi tai kaksi koirasta pääsevät parittelemaan naaraiden kanssa. Naaras rakentaa pesän ruohikon ja marunapensaikkojen suojiin ja munii 6–9 munaa.


title: Pikkumarunakana

text: Pikkumarunakanakannan kooksi arvioidaan noin 2 500 yksilöä. Kantaa uhkaa elinympäristön häviäminen ja pirstaloituminen teiden ja asuntojen rakentamisen takia ja karjan laiduntamisen vuoksi. Myös Länsi-Niilin virus pikkumarunakanan elinalueilla on uhka.


title: Juhani Rekola

text: Juhani Rekola (1. elokuuta 1916 Helsinki – 13. helmikuuta 1986) oli suomalainen teologian tohtori, pappi ja esseisti.


title: Juhani Rekola

text: Hän oli Eräjärven kirkkoherran rovasti Erkki Julius Valentin Gummeruksen ja Siiri Saima Gummeruksen (o.s. Vennström) kasvattipoika.


title: Juhani Rekola

text: Rekola toimi Tukholman suomalaisen seurakunnan kappalaisena. Hän teki myös vapaaehtoista alkoholisti- ja vankilatyötä. Rekola liikkui erityisesti Tukholmaan kulkeutuneiden suomalaisten alkoholistien ns. Slussenin sissien keskuudessa ja hänen kokemuksensa vaikuttivat myös hänen kirjoittamiinsa esseisiin.


title: Juhani Rekola

text: Rekola käsitteli esseissään erityisesti uskon vaikutusta kirjallisuudessa, kuvataiteissa ja elokuvassa. Hän sai 1977 Suomen kirkon kirjallisuuspalkinnon.


title: Kaj Hagman

text: Kaj Vilhelm Hagman (29. heinäkuuta 1916 Vaasa – 16. syyskuuta 2003 Vaasa) oli suomenruotsalainen toimittaja ja kirjailija. Hän käytti myös nimimerkkejä "K.H." ja "Keeper". Hän oli koulutukseltaan opettaja.


title: Kaj Hagman

text: Hagman oli toimittajana Vasabladet-lehdessä 1937–1979 ja hän toimi myös kulttuuriaikakauslehti Horisontin toimitussihteerinä ja toimittajana 1954–1979. Kaj Hagmanin isä oli toimittaja Einar Hagman.


title: Ruusuhapero

text: Ruusuhapero ("Russula roseipes") on haperoiden sukuun kuuluva sienilaji. Se sopii syötäväksi.


title: Ruusuhapero

text: Lakki on väriltään vaaleanpunainen, oranssi tai punainen. Myös jalka on punertava. Lakin pinta on tahmea ja sen reuna on vanhemmiten uurteinen. Heltat ovat kellertäviä.


title: Ruusuhapero

text: Ruusuhaperoa esiintyy yleisesti mäntymetsissä, puistoissa ja teiden varsilla.


title: Sanna Stellan

text: Sanna Stellan (ent. Lehtonen, s. 19. lokakuuta 1974 Karvia) on suomalainen näyttelijä, kirjailija ja televisiojuontaja.


title: Sanna Stellan

text: Pohjois-Satakunnan Karviasta kotoisin oleva Stellan on tullut tunnetuksi muun muassa Nelosella vuonna 2005 esitetystä Assari-sarjasta sekä myöhemmin Yleisradion Strada- ja Naurun tasapaino-ohjelmien juontajana. Stradan toimittajana Stellan oli vuosina 2009–2012. Hän on myös esiintynyt muun muassa Ylen Kerran viikossa -televisiosarjassa sekä kahdessa pitkässä elokuvassa.


title: Sanna Stellan

text: 1990-luvulla Stellan opiskeli näyttelemistä Isossa-Britanniassa, jossa hän asui 11 vuoden ajan. Britannian lisäksi Stellan on esiintynyt muun muassa Norjan kansallisteatterissa sekä Suomessa Teatteri Takomossa ja Aleksanterin teatterissa.


title: Sanna Stellan

text: Stellan on kirjoittanut kolme elämänhallintaopasta yhdessä elämäntapavalmentaja Katri Mannisen kanssa. Yksi hänen novellinsa on julkaistu vuonna 2011 ilmestyneessä "Nauravia naisia – 30 kertomusta keskeltä elämää" -antologiassa.


title: Trouble (Leona Lewisin kappale)

text: Trouble on englantilaisen laulaja-lauluntekijän Leona Lewisin ja yhdysvaltalaisen hip hop -artistin Childish Gambinon kappale, joka julkaistiin 5. lokakuuta 2012 ensimmäisenä singlenä Lewisin kolmannelta studioalbumilta "Glassheart". Lewis sai inspiraation kappaleeseen entisen poikaystävänsä kanssa läpikäymästä erosta ja englantilaisen trip hop -duo Massive Attackin tuotannosta. ”Trouble” on keskitempoinen R&B- ja trip hop -balladi, jossa on pianojohtoinen melodia.


title: Trouble (Leona Lewisin kappale)

text: Musiikkikriitikoiden mukaan kappaleen urbaani tuotanto merkitsi uutta suntaa Lewisille, etenkin rap-artisti Gambinon vuoksi. Arvosteluissa kiiteltiin Lewisin tunteellista tulkintaa ja vaikuttavaa ääntä. "Glassheart" sisältää yhteensä kolme eri versiota kappaleesta, rap-version, version ilman Childish Gambinoa ja akustisen version. ”Trouble” sijoittui Britannian virallisella singlelistalla seitsemänneksi, ja siitä tuli Lewisin yhdeksäs kymmenen parhaan joukkoon sijoittunut single.


title: Trouble (Leona Lewisin kappale)

text: Lewis alkoi suunnitella kolmatta albumiaan vuoden 2010 lopussa saatuaan päätökseen ensimmäisen konserttikiertueensa, The Labyrinthin. ”Trouble” oli yksi albumin ensimmäisistä kappaleista ja yksi useista lauluista, joita hän teki Emeli Sandén ja Naughty Boyn kanssa. Kun kappale oli vasta aluillaan, englantilainen hip hop -artisti Tinie Tempah ehdotti Lewisille kappaleen tekemistä duettona, mutta demon kuultuaan Lewis pyysi saada sen omakseen. Hän teki sen valmiiksi ja äänitti sen Sandén kanssa Lontoossa ja Los Angelesissa. Myöhemmin Sandé kirjoitti "Glassheartille" myös ”I to You”- ja ”Sugar”-kappaleet. Syksyllä 2011 Lewis ilmoitti ”Troublen” olevan "Glassheartin" uusi single. Ennen julkaisua kappaleesta äänitettiin uusi versio, johon osallistui amerikkalainen rap-artisti Childish Gambino.


title: Trouble (Leona Lewisin kappale)

text: ”Trouble” on keskitempoinen R&B- ja trip hop -kappale, joka rakentuu piano- ja viulumelodian ympärille. Kappale on sävelletty A-molliin, ja sen tempo on 104 iskua minuutissa. Lewisin äänenkorkeus vaihtelee välillä E. Sony Musicin edustaja Sonnu Thakrar ylisti Sandén tarinankerrontataitoja ja Lewisin lauluääntä ja kommentoi Sandén ja Lewisin välillä olevan todellista kemiaa. Arviossa kappaletta kuvailtiin eteeriseksi ja Lewisin laulusuoritusta unohtumattomaksi.


title: Trouble (Leona Lewisin kappale)

text: Lewis itse sanoi kappaleen tarinan kertovan väärään suuntaan menevästä rakkaudesta, josta tulee tuhoisaa. Hänen mukaansa kappale on todella tunteellinen ja liikuttava ja voimme kaikki samaistua sen sanomaan. Sunday Mirrorin kriitikon mukaan ”Trouble” kertoo Lewisin ja hänen entisen poikaystävänsä, Lou Al-Chaman erosta. Digital Spyn haastattelussa laulaja sanoi, että kappale sai vaikutteita englantilaisen trip hop -duon Massive Attackin tuotannosta.


title: Trouble (Leona Lewisin kappale)

text: 24. elokuuta 2012 julistettiin kilpailu, jossa fanit voivat tehdä oman remixinsä ”Troublesta”. Paras remix julkaistaisiin singlen kanssa. Lewis ja kappaleen tekemiseen osallistunut Fraser T Smith valitsivat parhaaksi tuotokseksi Matty Gramahin remixin, joka julkaistiin EP:llä kappaleen muiden versioiden kanssa. 5. syyskuuta julkaistiin ensimmäinen liveversio singlestä Lewisin virallisella Vevo-kanavalla. Akustinen versio kuvattiin yhdellä otolla mustavalkoisena. Lewistä säestää videolla piano ja sello. Musiikkisivusto Soulculture kehui versiota ”jopa paremmaksi kuin alkuperäinen”.


title: Trouble (Leona Lewisin kappale)

text: Lewis kiersi englantilaisia radioasemia syyskuussa 2012 ja markkinoi sekä singleään että albumiaan "Glassheart". Kappale kuultiin ensimmäistä kertaa televisiossa, The X Factorin lähetyksessä. Lewis esitti uuden singlensä monissa muissakin TV-ohjelmissa. ”Trouble” oli Lewisin toisen konserttikiertueen, Glassheart Tourin yhdestoista kappale.


title: Trouble (Leona Lewisin kappale)

text: ”Trouble” sai pääasiassa positiivisia arvioita kriitikoilta, jotka kiittelivät Childish Gambinon rap-osuutta, kappaleen tuotantoa ja Lewisin tunteellista tulkintaa. Pop Justicen arvostelija kirjoitti: "Lewis on uskottava, vangitseva ja dramaattinen, mikä sopii loistavasti kappaleen rikkaaseen ja samaan aikaan paljaaseen tuotantoon. Vaikka Childish Gambinon osuus on hieno, se jopa hieman laimentaa Leonan suurta comebackia." Daily Star -lehden arvostelu oli samantapainen. Siinä kuvailtiin kappaletta Lewisin uudeksi tulemiseksi ja kiiteltiin keskitempoista melodiaa, vaikuttavia jousia, teräviä sanoituksia ja Gambinon ”mahtavaa” rappia. Kirsten McCormack Daily Mailista ylisti Lewisin äänellisiä kykyjä ja sanoi, että ”Trouble esittelee Leonan puhdasta voimaa ja hänen uskomattomia lahjojaan.” McCormack nosti kappaleen yhdeksi "Glassheartin" parhaista.


title: Trouble (Leona Lewisin kappale)

text: Digital Spyn musiikkikriitikko Lewis Corner kuvaili Lewisin ja Gambinon yhteistyötä ”teoriassa epätodennäköiseksi” mutta todellisuudessa ”se on yksi Leonan luonnollisimmista yhteistuotannoista tähän asti”. Cornerin mielestä ”Trouble” on voimakas comeback, ”suuri ja tunteellinen kappale”, jollaista Lewisiltä on odotettukin. The Sunin Gordon Smart kommentoi, että vaikka albumia odotettiinkin kauan, ”Trouble” saa ”taatusti ihmiset kiinnostumaan kuulemaan koko albumin.” Hän lisäsi vielä, että uuden soundin ja rapin ansioista Lewis karistaa pois ”naapurintyttöimagonsa”. Myös The Guardianissa kappaleen tuotantoa ja Gambinon osuutta siinä kehuttiin. Softpedian arvostelussa kirjoitettiin, että single ”vahvistaa Leonalla olevan yksi nykyajan vaikuttavimmista lauluäänistä”. NME:n kriitikko Jeremy Allen kehui kappaleen tuotantoa taitavaksi mutta huomautti, että Lewisin laulamana ”Trouble” ei vakuuta ketään.


title: Trouble (Leona Lewisin kappale)

text: Videota kappaleelle alettiin tehdä 22. elokuuta 2012 ja samalla uutisoitiin, että Lewisin poikaystävää tulee näyttelemään Colton Haynes. Tämä oli toinen kerta, kun Lewisin videolla näytteli Hollywood-näyttelijä. Vuonna 2009 hänen musiikkivideollaan ”I Will Be” näytteli Chace Crawford. MSN:n mukaan Haynes valittiin musiikkivideolle, koska hän muistuttaa ulkonäöltään Lewisin entistä poikaystävää. Haynes itse kertoi hänen ja Lewisin managereiden olevan hyviä ystäviä, joten he ajautuivat työskentelemään yhdessä heidän kauttaan. Videolla ei kuulla Childish Gambinon rap-osuutta. Video kuvattiin Los Angelesissa ja kertoo tarinaa Lewisin ja Haynesin suhteesta eri paikoissa. Tarina keskittyy etenkin isoon riitaan, minkä seurauksena he lähtevät toistensa luota.


title: Trouble (Leona Lewisin kappale)

text: Musiikkivideon ohjasi Raul B. Fernandez, ja se kuvattiin yhden päivän aikana. Kun Lewis ja Haynes näyttelivät makuuhuonekohtausta, Lewis tippui sängystä ja loukkasi varpaansa. Lääkärintarkastuksen jälkeen hän sai jatkaa kuvauksia avojaloin. Valmis video julkaistiin 14. syyskuuta 2012 Lewisin Vevo-kanavalla. Lokakuun alussa julkaistiin ”Kulissien takana” -video, jota Fernandez, Haynes ja Lewis kommentoivat.


title: Trouble (Leona Lewisin kappale)

text: Anna Lewis Heatworldista piti musiikkivideosta, ja kirjoitti: ”Fanit, jotka pitävät hyvästä musiikista ja hyvännäköisistä miehistä tulevat olemaan vaikuttuneita videosta.” Hän summasi arvionsa sanoihin ”Bravo Leona. Bravo.” 4 Musicin toimittaja oli yllättänyt videosta ja kehui videon ja kappaleen potentiaalia sanoen ”Trouble voisi olla taas yksi listaykkönen kauniille balladien laulajalle”.


title: Trouble (Leona Lewisin kappale)

text: Tiedot otettu albumin kansilehtisestä.


title: Trouble (Leona Lewisin kappale)

text: Tiedot


title: Arvo Paasivuori

text: Arvo Kullervo Paasivuori (vuoteen 1906 Hälleberg; 4. huhtikuuta 1905 Helsinki – 30. toukokuuta 1987 Helsinki) oli suomalainen sosiaalidemokraattinen poliitikko, joka toimi vuosina 1949–1966 Valtion elokuvatarkastamon puheenjohtajana.


title: Arvo Paasivuori

text: Arvo Paasivuoren isä oli merkittävä sosiaalidemokraattinen poliitikko Matti Paasivuori. Arvo kirjoitti ylioppilaaksi 1925 ja valmistui filosofian kandidaatiksi 1939. Hän työskenteli Helsingin kaupungin kunnalliskodin konttoristina 1934–1940, kunnalliskodin ja kaupungin työlaitoksen apulaisjohtajana 1940–1951 sekä kaupungin vanhustenhuoltolaitoksen johtajana 1952–1972. Hän oli myös yhden kauden SDP:n kansanedustajana Uudenmaan läänin vaalipiiristä 1945–1948. Elokuvatarkastamon johtamisen ohella Paasivuori kuului Valtion elokuvalautakuntaan ja kirjallisuuslautakuntaan. Lisäksi hän oli Helsingin kaupunginvaltuuston jäsen.


title: Arvo Paasivuori

text: Arvo Paasivuoren vaimo oli vuodesta 1934 Tyyne Paasivuori (o.s. Kallio), joka toimi myöhemmin myös kansanedustajana.


title: Lovebird

text: Lovebird on englantilaisen laulaja-lauluntekijä Leona Lewisin kappale, joka julkaistiin 16. marraskuuta 2012 toisena singlenä hänen kolmannelta studioalbumiltaan "Glassheartilta". Kappale kertoo naisesta, joka ilmoittaa entiselle rakkaalleen heidän suhteestaan olevan tarpeeksi kauan, joten he voivat jatkaa eteenpäin.


title: Lovebird

text: Arvosteluissa kehuttiin Lewisin laulusuoritusta, jota verrattin Whitney Houstoniin ja Mariah Careyyn. Monet kuitenkin löysivät laulusta yhtäläisyyksiä Lewisin edellisiin kappaleisiin. ”Lovebird” menestyi Lewisin aiempiin singlejulkaisuihin verrattuna heikosti; sitä myytiin Britanniassa ensimmäisellä viikolla alle 600 kappaletta, eikä se päässyt maan singlelistalle lainkaan.


title: Lovebird

text: Lewis alkoi suunnitella kolmatta albumiaan vuoden 2010 lopussa saatuaan ensimmäisen konserttikiertueensa, The Labyrinthin, päätökseen. Albumin oli määrä ilmestyä syksyllä 2011 ”Collide”-singlen julkaisun jälkeen, mutta Lewis lykkäsi albumia vuodella eteenpäin voidakseen jatkaa vielä musiikin tekemistä.


title: Lovebird

text: Internetiin vuosi 1. tammikuuta 2012 huonolaatuinen katkelma kappaleesta nimellä ”Love Birds”. Vuodon jälkeen Lewis ilmaisi turhautumistaan netissä: ”Olen surullinen, että yksi kappaleista vuodettiin. Musiikkia lähellä sydäntä pitävänä artistina olisin halunnut jakaa sen kanssanne vasta sitten, kun se on valmis. Toivon teidän tuntevan samoin kuin minä ja tukevan kappaletta, kun se julkaistaan. Kiitos rakkaudestanne.” Albumi julkaistiin lopulta lokakuussa 2012.


title: Lovebird

text: ”Trouble” julkaistiin 7. lokakuuta 2012 "Glassheartin" ensimmäisenä singlenä. Lewis ilmoitti lokakuun lopussa, että ”Fireflies” olisi albumin toinen single ja Lewisin viralliselle VEVO-kanavalle ladattiin sanoitusvideo kappaleesta. Lewis kertoi kuitenkin esiintyessään Lontoossa 5. marraskuuta, että ”Lovebird” on albumin toinen single. Myöhemmin Sony Music vahvisti, että se julkaistaisiin albumin Euroopan markkinoinnin pääsinglenä.


title: Lovebird

text: Kappale tuli mahdolliseksi ladata Suomessa, Alankomaissa, Portugalissa ja Sveitsissä 16. marraskuuta 2012. Isossa-Britanniassa kappaletta ei julkaistu erillisenä singlenä, vaan se tuli mahdolliseksi ladata albumiraitana 9. joulukuuta. Saksassa ”Lovebird” julkaistiin vasta 12. joulukuuta 2013.


title: Lovebird

text: ”Lovebirdin” ovat kirjoittaneet Bonnie McKee, Joshua Coleman ja Dr. Luke. Sen tuottivat Josh Abrahams, Oligee ja Coleman. Kappale äänitettiin Los Angelesissa sekä miksattiin ja masteroitiin Atlantassa. Lovebird on power balladi, joka kestää 3 minuuttia ja 30 sekuntia.


title: Lovebird

text: Kappale alkaa samantyyppisellä urkumelodialla kuin Lewisin tunnetuin kappale ”Bleeding Love” ja sisältää ”välittömästi päähän jäävän kertosäkeen”. Lewis laulaa ”But the time went on, the wind has blown, and I have grown” ilmaisten edellisestä suhteesta kuluneen jo tarpeeksi aikaa, ja että hän on kasvanut ihmisenä. Kappaleen koukku on kertosäkeen lopussa, ”I’ve got to sing my song, so pretty/ Dum, dum, diddy”.


title: Lovebird

text: Idolatorin toimittaja Mike Wass kirjoitti ”Lovebirdin” olevan toinen "Glassheartin" parhaista kappaleista. Hän kommentoi, että laululla on vahvaa radiopotentaalia ja se voisi olla menestyksekäs Yhdysvalloissa, koska se kuulostaa ”Bleeding Loven” kloonilta. Digital Spyn musiikkikriitikko huomasi kappaleessa olevan paljon yhtäläisyyksiä Lewisin kahteen aikaisempaan singleen, ”Bleeding Loveen” ja ”Better in Timeen”. Hän vakuuttui artistin laulusuorituksesta, mutta ihmetteli teoksen julkaisua singlenä, koska albumilla olisi hänen mielestään ollut paremmin menestyviä kappaleita.


title: Lovebird

text: The Mirrorin Clemmie Moodien mielestä ”Lovebird” on tarttuva kappale, mutta ei lähelläkään ”Bleeding Loven” tasoa. The Observerin kriitikko kirjoitti, että Lewis näyttää seuraavaan Adelen jalanjälkiä laulamalla ”suuria ja vilpittömiä balladeja”. Toimittaja vertasi Lewisin laulutaitoa Whitney Houstonin ja Mariah Careyn kykyihin.


title: Lovebird

text: Lewis esitti ”Lovebirdin” ensimmäistä kertaa marraskuussa 2012, jouluvalojen sytytystilaisuudessa Lontoossa. Televisiossa kappale kuultiin ensimmäistä kertaa brittiläisessä "Daybreak"-ohjelmassa 23. marraskuuta. Sitä seurasivat esiintymiset Loose Women- ja National Lottery Awards -ohjelmissa. Lewis markkinoi singleään myös Espanjassa, "La Voz" -nimisessä laulukilpailussa.


title: Lovebird

text:
Kappaleen musiikkivideo kuvattiin marraskuussa 2013 ja julkaistiin joulukuun alussa. Videolla on metaforinen teema: Lewis laulaa kappaletta jättimäisessä lintuhäkissä pukeutuneena pitkään mekkoon ja norsunluunväriseen viittaan. Videolla näytetään enimmäkseen, kun Lewis pohtii pakoa häkistä vapauteen. Lopulta hän tajuaa, että häkki ei olekaan lukittu, ja hän voi lähteä. Daily Mail kommentoi, että video ei ole ehkä paras mainos feminismille, mutta Lewis näyttää kuitenkin kauniilta.
”Lovebird” sijoittui listalle ainoastaan Etelä-Koreassa, jossa se myi ensimmäisen viikon aikana noin 10 000 kappaletta. Britanniassa kappale julkaistiin ostettavaksi vain albumiraitana, eikä perinteisenä erillisenä singlejulkaisuna. Kappale myi ensimmäisellä viikolla alle 600 kappaletta, eikä päässyt Britannian singlelistan kahdensadan parhaan joukkoon. ”Lovebirdista” tuli näin Lewisin heikoimmin myynyt julkaisu ja hänen ensimmäinen singlensä, joka ei päässyt Britannian listalle.


title: Lovebird

text: The Mirrorin toimittaja kirjoitti, että kappaleessa ei ole todellista markkinavoimaa eivätkä radiokanavat siksi ota sitä soittolistoilleen. Sivuston mukaan ihmiset eivät ole sen vuoksi koskaan edes kuulleet laulusta, elleivät he omista "Glassheartia".


title: Inga Kaukola

text: Inga Maria Kaukola (s. 9. heinäkuuta 1916 Isokyrö) on suomalainen runoilija.


title: Carl Kavaleff

text: Carl Kavaleff (2. heinäkuuta 1916 Helsinki – 1997) oli suomalainen opettaja ja ruotsin kielellä kirjoittanut kirjailija.


title: Oliivihapero

text: Oliivihapero ("Russula olivina") on haperoiden sukuun kuuluva sienilaji.


title: Oliivihapero

text:
Lakki on nuorena kupera, vanhemmiten se laakenee. Vanhemmilla sienillä on keskellä kuoppa ja niiden reuna on uurteinen. Lakin värisävyjä ovat oliivinvihreän sävyt. Malto on valkoista.
Heltat ovat keltaisia, kuten myös itiöpöly.


title: Oliivihapero

text: Oliivihaperoa esiintyy kosteissa olosuhteissa, kuten kosteissa kuusimetsissä ja lettokorvissa.


title: Gunnar Nylund

text: Gunnar Isak Georg Nylund (2. kesäkuuta 1916 Uusikaarlepyy – 21. helmikuuta 2002 Vaasa) oli suomalainen opettaja ja ruotsin kielellä kirjoittanut kirjailija.


title: Gunnar Nylund

text: Nylund valmistui 1944 kansakoulunopettajaksi Uudenkaarlepyyn opettajaseminaarista. Hän toimi opettajana aluksi Kruunupyyssä ja Loviisassa sekä sen jälkeen vuodesta 1945 Vaasan Vetokannaksen ruotsinkielisessä kansakoulussa.


title: Itsenäisyyden palatsi

text: Itsenäisyyden palatsi (, ) on Valko-Venäjän pääkaupunki Minskissä sijaitseva, lokakuun 24.-25. päivinä 2013 käyttöön otettu kongressikeskus ja valtiollisten seremonioiden tapahtumapaikka. Rakennus sijaitsee kaupungin länsiosista keskustaan johtavan Prospekt Pobeditelei (suom. Voiton valtatie) varrella.


title: Itsenäisyyden palatsi

text: Joissain lähteissä rakennusta on luonnehdittu myös Valko-Venäjän presidentin uudeksi asunnoksi. Tämän presidentti Lukašenka on aiemmin julkisesti kiistänyt. Rakennuksen seinään kirjattu palatsin täydellinen nimi antaa kuitenkin ymmärtää kyseessä olevan presidentin virka-asunto ().


title: Itsenäisyyden palatsi

text: Itsenäisyyden palatsin edustalla on vuonna 1988 avattu kansallisen näyttelykeskus BelEkspon rakennus. Tämän edessä, kahden suurkadun risteyksessä sijaitsee heinäkuussa 2013 avattu, arkkitehti Anna Aksenovan johdolla suunniteltu Valko-Venäjän lipulle omistettu aukio korkeine lipputankoineen.


title: Kaiju Sareva

text: Kaiju Anni Sareva (s. 1. kesäkuuta 1916 Koski Hl) on suomalainen lastenkirjailija.


title: Juhani Valli

text: Juhani Valli (s. 1954 Rovaniemi) on suomalainen eräkirjailija.


title: Juhani Valli

text: Valli on asunut Rovaniemen ohella Kemijärvellä, Oulussa ja Skövdessä. Hän on koulutukseltaan ylioppilasmerkonomi. Valli, joka käyttää myös nimimerkkiä "Nuro II", on kirjoittanut kaunokirjallisten teosten ohella tekstejä muun muassa Lapin Kansa -lehteen, blogeja sekä erätarinoita Eränkävijä-vuosikirjaan ja Metsästys ja Kalastus -lehteen aina vuodesta 1992. Hänen esikoisteoksensa "Juuret kairassa" ilmestyi 2007 Otavan julkaisemana. Vuoteen 2013 mennessä julkaistuissa kolmessa teoksessa on yhteensä 62 eränovellia.


title: Collide (kappale)

text: Collide on englantilaisen laulajan Leona Lewisin ja ruotsalaisen musiikkituottajan Aviciin housekappale, joka julkaistiin singlenä 22. elokuuta 2011. Se äänitettiin Lewisin kolmatta studioalbumia, "Glassheartia", varten, mutta ei lopulta päätynyt albumille.


title: Collide (kappale)

text: Ennen singlen julkaisua Avicii syytti Lewisia ja tämän Syco-levy-yhtiötä plagioinnista ja "Penguin"-kappaleensa samplaamisesta ilman lupaa. Avicii ja Syco sopivat kiistan ennen asia etenemistä korkeimpaan oikeuteen ja kappale julkaistiin lopulta sekä Lewisin että Aviciin nimellä.


title: Collide (kappale)

text: "Collide" keräsi kriitikoilta vaihtelevaa palautetta. Lewisin laulusuoritusta kiiteltiin, mutta kappaleen rakennetta arvosteltiin. Laulu menestyi listoilla kohtalaisesti sijoittuen Britannian singlelistalla neljänneksi. Ethan Laderin ohjaama musiikkivideo kuvattiin Kaliforniassa. "Glassheartin" deluxe-versiolla ollut Afrojackin remix kappaleesta oli ehdolla parhaaksi remixiksi vuoden 2012 Grammy-palkintogaalassa.


title: Collide (kappale)

text: Lewis alkoi suunnitella "Glassheart"-albumia vuonna 2010 saatuaan päätökseen "The Labyrinth" -konserttikiertueensa. "Colliden" kirjoittivat Arash Pornouri, Autumn Rowe, Sandy Wilhelm, Simon Jeffes ja Avicii (Tim Berg). Heinäkuussa 2011 Lewis ilmoitti Twitter-sivullaan, että single kuullaan seuraavana päivänä ensimmäistä kertaa radiossa The Scott Mills Show’ssa. Hän kertoi: "Olen innoissani, koska ihmiset näkevät musiikistani uuden puolen. Pidän monista erilaisista genreistä ja tyyleistä. Mielestäni tässä laulussa on kaikki ainekset kesähitiksi. En malta odottaa, että fanini kuulevat sen, ja että voin jakaa loputkin albumista heidän kanssaan."


title: Collide (kappale)

text: "Collide" julkaistiin Australiassa 22. elokuuta. Syyskuun alussa 2011 kappale tuli ladattavaksi iTunesiin yhdessä sen remixien kanssa. "Glassheartin" oli aluksi määrä ilmestyä marraskuussa 2011 seuraten singlen julkaisua, mutta lopulta albumi julkaistiin vasta lokakuussa 2012, eikä "Collide" sisältynyt sen kappalelistaan.


title: Collide (kappale)

text: Pian "Colliden" ensisoiton jälkeen sitä alettiin vertailla Aviciin kappaleeseen "Penguin". Alun perin Lewisin piti olla singlen ainoa esittäjä, minkä seurauksena Avicii haastoi Lewisin ja tämän levy-yhtiö Syco Musicn oikeuteen syyttäen heitä "Penguinin" samplaamisesta ilman lupaa. Avicii itse oli samplannut kappaleen Penguin Cafe Orchestran laulusta "Perpetuum Mobile". Aviciin manageri Ash Pournouri kertoi tiedotteessa oikeusjutusta näin: "Me olimme siinä luulossa, että he samplaisivat alkuperäistä kappaletta, mutta he päätyivät kopioimaan meidän versiotamme. Emme olleet antaneet Sycolle lupaa käyttää meidän versiotamme." Avicii vaati, että kappaletta ei julkaistaisi ennen kuin asia saataisiin käsiteltyä.


title: Collide (kappale)

text: Ennen kiistan etenemistä korkeimpaan oikeuteen Lewis twiittasi Aviciin olleen tietoinen hänen versionsa käytöstä: "Avicii tiesi tilanteesta ja suostui siihen. Kun hän lähetti sävellyksensä sanojen kirjoittamista varten, minä rakastuin hänen versioonsa ja olen sitä mieltä, että hän on todella lahjakas." Myös Syco vastasi syytteeseen tiedottaen, että Avicii oli ollut aina aikeissa työskennellä Lewisin kanssa, ja että hänet mainittaisiin kappaleessa. Vastauksena Avicii syytti Lewistä ja levy-yhtiötä valehtelemisesta: "Kiitos, kun syytitte minua valehtelemisesta ja puhuitte puolestani. Emme ole koskaan tavanneet tai edes puhuneet, joten voisitteko kertoa minulle ja managerilleni, kuka sanoi teille noin."


title: Collide (kappale)

text: Vain tunteja ennen oikeusistunnon alkamista Syco julkaisi tiedotteen, jonka mukaan osapuolet ovat päässeet ratkaisuun asiasta. Lewis olisi kappaleen pääartisti ja Avicii esiintyisi mukanaolevana artistina. Myöhemmin Avicii sanoi: "Olen ilonen, että tilanne Leonan kanssa saatiin viimeinkin ratkaistua. Musiikki on vastaus kaikkeen. Olemme viimein päässeet sopimukseen Leonan kanssa kaikista ongelmista. Olen hyvin onnellinen voidessani jatkaa eteenpäin ja jatkaa hittien tekemistä, hyvin onnellinen voidessani jatkaa eteenpäin Leonan kanssa ja keskittyä saamaan hitti yhdessä."


title: Collide (kappale)

text: Kappale on sävelletty F-duuriin ja sen tempo on 128 iskua minuutissa. Laulu on rakennettu sykkivän rytmin ja pianoriffin ympärille ja siinä on elementtejä housemusiikista. Lewisin äänenkorkeus vaihtelee välillä F–E♭. Kappaleessa Lewis käyttää paljon harmonioita.


title: Collide (kappale)

text: Popcrushin arviossa huomattiin, että laulaja pidätteli ääntään kappaleessa: "Lewis harjoittaa uskomatonta pidättäytymistä, kun hän ei päästä hänen huomattavan, koko huoneen täyttävän ja kadehdittavan äänensä soida niinkuin olemme tottuneet." Arvostelija kuitenkin sanoi, ettei kappaleen loppuosassa tätä ongelmaa enää ole. "Collide" on rakkauslaulu, jossa Lewis lupaa lohduttaa ja ymmärtää rakastettuaan, kun hän on masentunut.


title: Collide (kappale)

text: Amy Sciarretto Popcrushista antoi kappaleelle kolme tähteä viidestä kehuen Lewisin ääntä ja arvellen, että tätä fanit ovat häneltä kaivanneet. Digital Spy piti laulusta kirjoittaen, että Lewis yhdisti kykynsä laulaa power balladeja tanssikappaleeseen. Sivuston kriitikko vertasi "Collidea" Katy Perryn Firework-kappaleeseen. Popdustin Katherine St. Asaph kehui myös Lewisin laulusuoritusta, muttei silti vakuuttunut kappaleesta. Michael Craggin mielestä kappale laski ja nousi väärissä paikoissa eikä pysynyt koossa.


title: Collide (kappale)

text: "Colliden" musiikkivideo kuvattiin rannalla Malibussa, ja sen ohjasi Ethan Lader. Kun videoon haettiin avustajia, sitä kuvailtiin kauniiksi ja elokuvamaiseksi videoksi, joka esittelee Leona Lewisin luonnollista kauneutta. "Se tulee olemaan kutsuva, seksikäs ja luonnollinen", tiedotteessa kerrottiin. Videolla Lewis näyttäytyy rannalla erilaisissa ympäristöissä, kuten vanhassa autossa tai rantavedessä. Videon edetessä päivä vaihtuu yöksi ja artisti istuu rannalla tulen valossa. Digital Spyn toimittaja Ryan Love kehui videota kirjoittaen, että se näyttää Lewisistä uuden puolen. Idolator vertasi videota Katy Perryn "Teenage Dreamin" musiikkivideoon.


title: Hellevi Kauhanen

text: Hellevi Elisabeth Kauhanen (s. 2. tammikuuta 1916 Viipuri) on suomalainen lastenkirjailija.


title: Joel Lehtinen

text: Joel Lehtinen (s. 16. marraskuuta 1991 Helsinki) on suomalainen jääkiekkoilija, joka pelaa Mestis-joukkue Kiekko-Vantaassa. Hän on pelipaikaltaan vasen laitahyökkääjä.


title: Joel Lehtinen

text: Lehtinen on Oulunkylän Kiekko-Kerhon kasvatti. Hän pelasi junioriuransa suurimmaksi osaksi Kiekko-Vantaassa, mutta edusti myös East Hockey Clubin C-nuoria kaudella 2007–2008 ja Jokereiden A-nuoria kaudella 2009–2010. Lehtinen oli kaudella 2008–2009 Kiekko-Vantaassa koko B-nuorten I-divisioonan paras syöttäjä sekä toiseksi paras pistemies HC Nokian Heikki Hällin kanssa tehoilla 22+36=58. Hän voitti kauden päätteeksi B-nuorten I-divisioonan pronssia.


title: Joel Lehtinen

text: Kaudella 2010–2011 Lehtinen sijoittui tehoilla 26+15=41 A-nuorten I-divisioonan maalipörssissä toiseksi Jokipoikien Jesse Jormanaisen kanssa ja sijoittui pistepörssissä viidenneksi. Hän oli kauden päätteeksi nostamassa Kiekko-Vantaata I-divisioonasta A-nuorten SM-liigaan. Lehtinen pelasi kauden aikana myös Kiekko-Vantaan Mestis-joukkueessa neljä runkosarja- ja kolme playoff-ottelua jääden niissä ilman tehopisteitä. Kesäkuussa 2011 hän teki vuoden mittaisen jatkosopimuksen joukkueen kanssa.


title: Joel Lehtinen

text: Kaudesta 2011–2012 Lehtinen pelasi noin puolet Kiekko-Vantaan Mestis-joukkueessa ja toiset puolet joukkueen A-nuorissa. Hänen tulokaskautensa Mestiksessä toi 23 runkosarjaottelussa tehot 1+2=3. Lehtinen oli Kiekko-Vantaan A-nuorten paras maalintekijä ja toiseksi paras pistemies Juho Perttilän jälkeen tehoilla 16+13=29. Myös hänen teholukemansa +9 oli joukkueen paras. Kausi 2012–2013 oli Lehtiselle ensimmäinen kokonainen Mestiksessä, joka toi hänelle 42 runkosarjaottelussa tehot 7+14=21 sekä viidessä karsintasarjan ottelussa tehot 1+1=2. Hän pelasi kauden aikana myös kaksi Suomi-sarjaottelua Bewe TuusKin paidassa.


title: Joel Lehtinen

text: Lehtinen siirtyi kaudeksi 2013–2014 vuoden mittaisella sopimuksella HC Keski-Uudenmaan riveihin. Lokakuussa 2013 hän siirtyi lähtökohtaisesti yhden ottelun mittaiselle lainalle SM-liigajoukkue Helsingin IFK:hon. Lehtinen teki liigadebyyttinsä näin ollen 25. lokakuuta 2013 Hämeenlinnan Pallokerhoa vastaan. Kaikkiaan hän vietti kauden aikana lainalla HIFK:ssa seitsemän ottelua. Lehtinen pelasi myös kaksi ottelua lainalla Bewe TuusKissa. Siirtotakarajalla, helmikuussa 2014 hän siirtyi loppukaudeksi Mikkelin Jukureihin vaihdossa Jesse Juntheikkiin. Lehtinen voitti kauden päätteeksi Mestis-hopeaa.


title: Joel Lehtinen

text: Kaudeksi 2014–2015 Lehtinen siirtyi vuoden mittaisella sopimuksella jatkamaan uraansa Bewe TuusKin Suomi-sarjajoukkueeseen. Hän pelasi alkukaudella myös Kiekko-Vantaassa, jonne Lehtinen teki lopulta loppukauden kattavan sopimuksen lokakuussa 2014. Kaudella 2015–2016 hän oli joukkueen paras pistemies ja syöttäjä tehoilla 14+18=32. Lehtinen pelasi kauden aikana myös yhden SM-liigaottelun lainalla HIFK:ssa. Kauden 2016–2017 päätteeksi hän voitti Kiekko-Vantaassa Mestis-hopeaa.


title: Joel Lehtinen

text: Lehtinen on pelannut myös Rullakiekon SM-liigaa Grankulla IFK:ssa.


title: Gunnar Levlin

text: Ernst Gunnar Levlin (31. tammikuuta 1916 Uusikaarlepyy – 24. helmikuuta 2008 Uusikaarlepyy) oli suomalainen kirkkoherra ja ruotsin kielellä kirjoittanut kirjailija.


title: Gunnar Levlin

text: Levlinin vanhemmat olivat maanviljelijä Johannes Levlin (1873–1954) ja Greta Sofia Mattson (1876–1953).


title: Gunnar Levlin

text: Levlin toimi kirkkoherrana Korppoossa ja Västanfjärdissä. Eläkkeelle jäätyään hän muutti takaisin Uuteenkaarlepyyhyn.


title: Gunnar Levlin

text: Levlin julkaisi kaksi runokokoelmaa "Syner på vägen" ja "Dikterna är fåglar".


title: Veikkausliigan kausi 2014

text: Veikkausliigan kausi 2014 oli Suomen jalkapallon pääsarjan Veikkausliigan 25. kausi. Liiga pelattiin edellisten kausien tapaan kolminkertaisena sarjana, jossa jokaisella joukkueella on 33 ottelua. Liigan viimeiseksi jäänyt joukkue putosi Ykköseen kaudelle 2015, ja Ykkösen voittaja nousi sen tilalle liigaan. Edellisellä kaudella Ykköseen putosi JJK ja tilalle nousi SJK.


title: Veikkausliigan kausi 2014

text: Veikkausliigan voittaja on jalkapallon Suomen mestari kaudella 2014 ja pääsee edustamaan Suomea kauden 2015–2016 Mestarien liigan toiselle karsintakierrokselle. Liigan toiseksi ja kolmanneksi sijoittuneet joukkueet pääsevät puolestaan kaudella 2015–2016 Eurooppa-liigan karsintoihin yhdessä vuoden 2014 Suomen Cupin voittajan kanssa.


title: Veikkausliigan kausi 2014

text:
Taulukon tiedot Veikkausliiga.com
Kansalaisuus katso nimellä


title: Veikkausliigan kausi 2014

text: Lähde veikkausliiga.com .


title: Veikkausliigan kausi 2014

text: Tuloksissa on esitetty 6.4.-4.8. pelatut ottelut. KuPS pelasi kierroksilla 1-22 alla esitetyn lisäksi ottelut VPS-KuPS 3-0, KuPS-Honka 2-0, TPS-KuPS 1-1, KuPS-IFKM 1-3, KuPS-Jaro1-1, SJK-KuPS 0-0 ja MYPA-KuPS 5-3.


title: Veikkausliigan kausi 2014

text: Ottelun IFK Mariehamn - VPS (13.4.) lopputulos (1-0) on sääntörikkomuksen vuoksi muutettu 0-3:ksi.


title: Veikkausliigan kausi 2014

text:
Tuloksissa on esitetty 9.8.-26.10. pelatut ottelut.
Ottelun HJK - RoPS (26.10.) lopputulos (0-3) on sääntörikkomuksen vuoksi muutettu 3-0:ksi.


title: Veikkausliigan kausi 2014

text:
Lähde Palloverkon ottelupöytäkirjat. Maaleja tehtiin yhteensä 511.
1) Roni Porokara teki maaleistaan 8 Hongalle ja yhden HJK:lle.
SPL:n ja Veikkausliigan palkitsemistilaisuus järjestettiin 30.10.2014, tilaisuudessa palkittiin mm. seuraavat:
- Maalivahti: Henrik Moisander, FC Lahti


title: Veikkausliigan kausi 2014

text: - Puolustaja: Cedric Gogoua, SJK


title: Veikkausliigan kausi 2014

text: - Keskikenttä: Robin Lod, HJK


title: Veikkausliigan kausi 2014

text: - Hyökkääjä: Demba Savage, HJK


title: Veikkausliigan kausi 2014

text: - Valmentaja: Mika Lehkosuo, HJK


title: Harmaapyrstökotinga

text: Harmaapyrstökotinga ("Snowornis subalaris") on kotingojen heimoon kuuluva varpuslintu.


title: Harmaapyrstökotinga

text: Harmaapyrstökotingaa tavataan Kolumbiassa, Ecuadorissa ja Perussa. Lajia on kuvattu harvinaiseksi ja laikuttaisesti esiintyväksi. Sitä uhkaa elinympäristöjen tuhoutuminen, ja laji on luokiteltu silmälläpidettäväksi.


title: Aune Niskanen

text: Aune Sofia Niskanen, o. s. "Multala" (s. 28. helmikuuta 1916 Pyhäjärvi) on suomalainen pakinoitsija ja runoilija.


title: Aune Niskanen

text: Niskanen pakinoi vuosina 1963–1983 Nivala-lehdessä viikoittain ajankohtaisista tapahtumista nimimerkillä "Kitupiikki". Pakinat on julkaistu myös kahtena kirjana.


title: Violettikotinga

text: Violettikotinga ("Xipholena punicea") on kotingojen heimoon kuuluva varpuslintu.


title: Violettikotinga

text: Violettikotingaa tavataan Boliviassa, Brasiliassa, Kolumbiassa, Ecuadorissa, Ranskan Guianassa, Guyanassa, Perussa, Surinamessa ja Venezuelassa. Lajia on kuvattu melko yleiseksi, mutta laikuttaisesti esiintyväksi. Sen kannankehitys on vakaa, ja laji on luokiteltu elinvoimaiseksi.


title: Valkopyrstökotinga

text: Valkopyrstökotinga ("Xipholena lamellipennis") on kotingojen heimoon kuuluva varpuslintu.


title: Valkopyrstökotinga

text: Valkopyrstökotingaa tavataan Brasiliassa. Sitä on kuvattu harvinaiseksi, ja lajia uhkaa elinympäristöjen tuhoutuminen. Se on luokiteltu silmälläpidettäväksi.


title: I Got You

text: I Got You on englantilaisen laulajan Leona Lewisin kappale, joka julkaistiin toisena singlenä 19. helmikuuta 2010 Lewisin toiselta studioalbumilta "Echo". Laulu sai kriitikoilta vaihtelevaa palautetta. Lewisin laulusuoristusta kiiteltiin, mutta siitä löydettiin yhtäläisyyksiä hänen aiempiin kappaleisiinsa.


title: I Got You

text: "I Got You" ei onnistunut saamaan samanlaista suosiota kuin Lewisin aiemmat singlejulkaisut. Ison-Britannian singlelistalla kappaleen korkein sijoitus oli 14. Singlen musiikkivideon ohjasi Dave Meyers, ja se kuvattiin Californiassa.


title: Iltamakasiini

text: Iltamakasiini on viihde- ja lifestyle-media, joka aloitti tammikuussa 2013 verkkolehtenä ja laajeni tabloid-julkaisuksi.


title: Iltamakasiini

text: Sen perusti seitsemän vuotta Iltalehdessä toiminut julkkistoimittaja Jari Kupiainen ja hänen yrityksensä Starvista Oy. Vuosina 2010–2012 Kupiainen toimi MTV3:n verkkoviihteen vastaavana tuottajana ja aiemmin hän työskenteli Seura- ja Hymy-lehdissä. Kupiainen toimi Iltamakasiinin päätoimittajana huhtikuuhun 2018 saakka.


title: Iltamakasiini

text: Iltamakasiinin julkaisuoikeudet siirtyivät Keskisuomalainen konsernille Starvista Oy:ltä tammikuussa 2015. Konserniin kuuluva Etelä-Suomen Media alkoi julkaista Iltamakasiini.fi-viihdesivustoa. Sivuston konseptia ja sisältöä kehitetään ja laajennetaan asteittain. Iltamakasiinin uutena päätoimittajana aloitti huhtikuussa 2018 Toni Tervo.


title: Valkosiipikotinga

text: Valkosiipikotinga ("Xipholena atropurpurea") on kotingojen heimoon kuuluva varpuslintu.


title: Valkosiipikotinga

text: Valkosiipikotingaa tavataan Brasilian itäosissa. Laji on luokiteltu vaarantuneeksi, koska sen levinneisyysalue on pieni ja sirpaloitunut, ja koska sen elinympäristöt ovat tuhoutumassa.


title: Valkosiipikotinga

text: Valkosiipikotinga elää pääasiassa luonnontilaisissa metsissä alangoilla ja esivuoristoissa 900 metriin asti. Se käyttää ravinnokseen hedelmiä ja hyönteisiä. Lajin pesintöjä on todettu loka- ja marraskuussa.


title: Paavo Jääskeläinen

text: Paavo Mikko Pellervo Jääskeläinen (19. tammikuuta 1931 Kitee – 15. helmikuuta 2015 Espoo) oli suomalainen tekniikan tutkija. Hän oli Teknillisen korkeakoulun sovelletun elektroniikan professori vuodesta 1967. Hänen tutkimuksensa kohdistuivat näyttöjärjestelmiin ja elektroniikkainstrumentointiin.


title: Valkokotinga

text: Valkokotinga ("Carpodectes hopkei") on kotingojen heimoon kuuluva varpuslintu.


title: Valkokotinga

text: Valkokotingaa tavataan Kolumbiassa, Ecuadorissa ja Panamassa. Lajia on kuvattu harvinaiseksi, ja sen kannankehitys on laskeva. Sen ei kuitenkaan uskota olevan vaarassa, ja se on luokiteltu elinvoimaiseksi.


title: Veikko Jääskeläinen

text: Veikko Sakari Jääskeläinen (s. 1. joulukuuta 1931 Kitee) on suomalainen taloustieteilijä ja Helsingin kauppakorkeakoulun kansainvälisen yritysrahoituksen professori (emeritus). Hän on ollut Helsingin kauppakorkeakoulun liiketaloustieteen professori, Valmet Oy:n talousjohtaja ja Helsingin kauppakorkeakoulun kansainvälisen keskuksen johtaja. Kansainvälisen yritysrahoituksen professori hän oli vuodesta 1986 ja rehtori vuodesta 1992. Hän tutki budjetointia, strategista suunnittelua ja kansainvälistä rahoitusta. Hän on ollut Suomalaisen Tiedeakatemian jäsen vuodesta 1974.


title: Veikko Jääskeläinen

text: Jääskeläinen kirjoitti ylioppilaaksi Joensuun lyseosta 1951 ja valmistui Kauppakorkeakoulusta ekonomiksi 1955 ja kauppatieteiden kandidaatiksi 1956. Vuosiksi 1956–1959 hän muutti Yhdysvaltoihin opiskelemaan Yalen yliopiston, jossa hän suoritti Master of Arts -tutkinnon 1959. Suomessa hän valmistui kauppatieteiden lisensiaatiksi 1965 ja väitteli Kauppakorkeakoulussa kauppatieteiden tohtoriksi 1967.


title: Veikko Jääskeläinen

text: Työurallaan Jääskeläinen toimi Gulf Oilin kirjanpitäjänä 1959–1960, São Paulossa sijainneen Valmet do Brasilin talousjohtajana 1960–1962, Valmet oy:n liikelaskentapäällikkönä 1963–1967. Kauppakorkeakoulun liiketaloustieteen opettajana hän työskenteli vuodet 1966–1968 ja Virginia Polytechnic Institute and State Universityn professorina 1968–1969. Sitten Jääskeläinen palasi Kauppakorkeakouluun liiketaloustieteen apulaisprofessoriksi 1969–1970 ja liiketaloustieteen professoriksi 1970–1976. Hän siirtyi liike-elämän palvelukseen Valmetin talousjohtajaksi ja varatoimitusjohtajaksi 1976–1983. Seuraavaksi Jääskeläinen palasi Kauppakorkeakouluun kansainvälisen keskuksen johtajaksi 1983–1992 ja toimi kansainvälisen yritysrahoituksen professorina 1986–1996, toisena vararehtorina 1990–1992 ja kauppakorkeakoulun rehtorina 1992–1996.


title: Keltanokkakotinga

text: Keltanokkakotinga ("Carpodectes antoniae") on kotingojen heimoon kuuluva varpuslintu.


title: Keltanokkakotinga

text: Keltanokkakotingaa tavataan Costa Ricassa ja Panamassa. Sen kannaksi arvioidaan 250–999 yksilöä. Laji on vähentynyt elinympäristöjen tuhoutumisen takia, ja se on luokiteltu erittäin uhanalaiseksi.


title: Timo Jääskeläinen

text:
Timo Jääskeläinen (s. 1953) on filosofian tohtori ja Itä-Suomen yliopiston fysiikan professori.
Hän on ollut Suomalaisen Tiedeakatemian jäsen vuodesta 2007. Hän on Itä-Suomen yliopiston fysiikan ja matematiikan laitoksen johtaja.


title: 2,2,4,4,6,8,8-heptametyylinonaani

text: 2,2,4,4,6,8,8-heptametyylinonaani eli isosetaani on hyvin haarautunut alkaani. Sitä voidaan käyttää 1-metyylinaftaleenin sijasta määritettäessä polttoaineen setaanilukua. Isosetaani on heksadekaanin eli setaanin isomeeri.


title: 2,2,4,4,6,8,8-heptametyylinonaani

text: 2,2,4,4,6,8,8-heptametyylinonaanin kemiallinen kaava on CH, moolimassa 226,441 g/mol, CAS-numero 4390-04-9 ja setaaniluku 15.


title: Varjokotinga

text: Varjokotinga ("Cephalopterus glabricollis") on kotingojen heimoon kuuluva varpuslintu.


title: Varjokotinga

text: Varjokotingaa tavataan Costa Ricassa ja Panamassa. Sen kannaksi arvioidaan 1 500–3 800 yksilöä. Laji on vähenemässä elinympäristöjen tuhoutumisen takia, ja se on luokiteltu erittäin uhanalaiseksi.


title: Varjokotinga

text: Varjokotinga pesii vanhoissa subtrooppisissa metsissä 800–2 100 metrin korkeudella merenpinnasta. Pesimäkauden jälkeen se siirtyy alemmaksi.


title: Ain Kaalep

text: Ain Kaalep (s. 4. kesäkuuta 1926 Tartto, Viro) on virolainen kirjailija ja kääntäjä. Hänen runonsa ovat viileän älyllisiä. Hän käyttää usein klassisia muotoja ja kulttuurihistoriallisia aiheita. Käännösvalikoimassa "Peegelmaastikud" esitellään eurooppalaisia klassikkorunoilijoita antiikista nykyaikaan.


title: Ain Kaalep

text: Kaalepin poika on poliitikko Ruuben Kaalep.


title: Käpyröyhelökotinga

text: Käpyröyhelökotinga ("Cephalopterus penduliger") on kotingojen heimoon kuuluva varpuslintu.


title: Käpyröyhelökotinga

text: Käpyröyhelökotingaa tavataan Kolumbiassa ja Ecuadorissa. Sen kannaksi arvioidaan 10 000–19 999 yksilöä. Laji on vähentynyt elinympäristöjen tuhoutumisen ja metsästyksen takia, ja se on luokiteltu vaarantuneeksi.


title: Kaamasjoki

text: Kaamasjoki on joki Inarin Lapissa. Sen pituus on noin 90 km. Se saa alkunsa Muotkatuntureilta, ja se laskee Mutusjärveen. Sen suurimmat sivujoet ovat Kielajoki ja Syysjoki.


title: Tasakylkinen puolisuunnikas

text: Tasakylkinen puolisuunnikas on geometriassa nelikulmainen monikulmio, jossa on kaksi yhdensuuntaista sivua ja kaksi muuta erisuuntaista sivua (eli kylkeä), jotka ovat saman pituiset. Kahden sivun yhdensuuntaisuudesta johtuen kuvio luokitellaan puolisuunnikkaaksi, mutta tasakylkisyytensä vuoksi se on siitä erikoistapaus. Kuvio on symmetrinen, ja se esiintyy tämän takia monissa arjen tilanteissa.


title: Tasakylkinen puolisuunnikas

text: Tasakylkinen puolisuunnikas kuuluu yksinkertaisiin ja konveksisiin nelikulmioihin. Sen ympäri voidaan piirtää ympyrä niin, että kehä kulkee kaikkien kärkien kautta. Sen sisäpuolelle ei välttämättä pysty piirtämään ympyrää niin, että se sivuaisi sen kaikkia sivuja sisäpuolelta. Tämän vuoksi se on ainoastaan syklinen.


title: Tasakylkinen puolisuunnikas

text: Tasakylkinen puolisuunnikas on kuin katkaistu tasakylkinen kolmio, jossa kolmion kärki on leikattu kannan suuntaisella vedolla pois. Puolisuunnikkaalla on "kyljet", jotka ovat yhtä pitkät. Samoin "kantakulmat" ovat tasakylkisyydestä johtuen yhtä suuret. Puolisuunnikkaan yhdensuuntaiset sivut ovat sen "kantoja" ja kantojen välistä etäisyyttä kutsutaan "korkeudeksi". Kylkien keskipisteiden välinen jana on "mediaani", kuten on myös kantojen keskipisteiden välinen jana.


title: Tasakylkinen puolisuunnikas

text: Puolisuunnikas on tasakylkinen puolisuunnikas jos ja vain jos


title: Tasakylkinen puolisuunnikas

text: Tasakylkinen puolisuunnikas on symmetrinen kantojen keskipisteiden kautta kulkevan akselin suhteen. Silloin


title: Tasakylkinen puolisuunnikas

text: Osa kaavoista on puolisuunnikkaan tai syklisen nelikulmion kaavoista johdettuja sijoittamalla yleisempään kaavaan sen suureiden (pilkulla merkityt) tilalle tasasivuisen puolisuunnikkaan suureet ( eli formula_1)


title: Tasakylkinen puolisuunnikas

text:
Konveksin nelikulmion (kulmien lukumäärä n = 4) sisäkulmien summa on
Merkitään aluksi kulma formula_3A = α ja muut kulmat aakkosittain vastaavalla tavalla. Koska tasakylkinen puolisuunnikas on syklinen, on vastakkaisten kulmien summa eli α + γ = β + δ = 180°. Symmetrisyydestä seuraa, että yhdensuuntaisten sivujen kantakulmat ovat samat eli α = β ja γ = δ. Yhdensuuntaisuudesta seuraa vielä sekin, että sivun ulkokulma on yhtä suuri kuin vastaisen sivun kantakulma.


title: Tasakylkinen puolisuunnikas

text: Tämän vuoksi kulmion kulmat merkitään vastedes vain kulmilla α (sivun a kantakulmat) ja β (sivun b kantakulmat). Lävistäjät jakavat nämä kulmat kahteen osaan, jotka eivät ole yhtä suuria. Kulmat α jakaantuvat kulmiin α ja α eli α = α + α. Samoin tekevät kulmat β = β + β.


title: Tasakylkinen puolisuunnikas

text: Koska kulmio on syklinen, voidaan kehäkulmalauseella karsia eri suuruisten kulmien lukumäärää edelleen. Kärjessä A oleva kulma α on kehäkulma jänteelle BC. Samalle jänteelle BC on myös kehäkulmana kulma β, joten näiden on oltava saman suuruisia eli α = β (kuviossa "Figure 1" on ne jo korvattu).


title: Tasakylkinen puolisuunnikas

text:
Koska kulmio on syklinen, voidaan sisäkulman suuruus laskea
missä s on alempana esiteltävä "puolipiiri".
Tasakylkisyydestä seuraa, että yhdensuuntaisten sivujen a ja b väliin jäävät yleensä erisuuntaiset kyljet, jotka ovat nyt yhtä pitkät c. Jos kyljet ovat yhdensuuntaiset, muuttuu kuvio suunnikkaaksi. Samoin käy, jos yhdensuuntaiset sivut a ja b ovat yhtä pitkät.


title: Tasakylkinen puolisuunnikas

text:
Tasakylkisen puolisuunnikkaan piiri p lasketaan
Kylkien c sijasta tunnetaankin korkeus, voidaan piirin pituus esittää
missä α on kantakulma.
Piiristä saadaan puolipiiri s puolittamalla se


title: Tasakylkinen puolisuunnikas

text: Yksinkertaisessa nelikulmiossa on aina formula_9 lävistäjää, jotka ovat AC ja BD. Lävistäjät ovat symmetrian johdosta yhtä pitkät ja tässä pituutta on merkitty kirjaimella d. Lävistäjät leikkaavat pisteessä L, joka sijaitsee symmetria-akselilla.


title: Tasakylkinen puolisuunnikas

text: Lävistäjien väliin syntyy kaksi kolmiota: formula_10 ja formula_11. Kolmiossa ABL ovat molemmat kantakulmat samat sekä sen huippukulma ristikulmana sama kuin vastinkolmiossa CDL. Kolmiot ovat siten yhdenmuotoiset ja sivujen pituudet suhtautuvat kuten kannatkin eli "a : b". Leikkauspiste jakaa myös lävistäjät osiin p ja q siten, että "a : b = p : q". Piste L jakaa myös korkeusjanan "h" osiin samassa suhteessa.


title: Tasakylkinen puolisuunnikas

text:
Lävistäjän pituuden voi laskea Pythagoraan lauseella, kun hypotenuusana on lävistäjä d, kateettina korkeus h ja toisena kateettina lävistäjän alle jäävä osa pitemmästä kannasta. Tämä osa lasketaan
jolloin lävistäjäksi saadaan
eli
Koska tasakylkinen puolisuunnikas on syklinen, voidaan lävistäjä määrittää myös syklisen nelikulmion tapaan


title: Tasakylkinen puolisuunnikas

text:
Kulmion korkeus voidaan laskea Pythagoraan lauseella
Mediaanin, jolla tarkoitetaan tässä kylkien keskipisteet yhdistävää janaa, pituus on
eli janojen a ja b keskiarvo.


title: Tasakylkinen puolisuunnikas

text:
Pinta-alan yleisesti tunnettu lauseke on
Pinta-ala voidaan laskea myös
mikä tunnetaan Brahmaguptan kaavana.


title: Tasakylkinen puolisuunnikas

text:
Tasakylkinen puolisuunnikas on syklinen ja sen ympäröivän ympyrän säde on
missa formula_22 on pinta-ala ja formula_23 on lävistäjä.


title: Tasakylkinen puolisuunnikas

text: Eräs tapa konstruoida tasakylkinen puolisuunnikas on piirtää ensin kanta. Kantakulman piirtämisen jälkeen se kopioidaan samansuuruisena janan toiseen päähän. Kantakulmien määräämiä kylkiä jatketaan ja katkaistaan samasta kohtaa. Katkaisukohdat yhdistetään toisella kantaviivalla, joka on yhdensuuntainen. On olemassa monia muitakin tapoja piirtää tasakylkinen puolisuunnikas.


title: Hitit (PMMP)

text: Hitit on PMMP:n 29. marraskuuta 2013 julkaistu kokoelma, joka päättää yhtyeen uran. Kokoelma sisältää yhden uuden kappaleen "Valloittamaton" sekä yhtyeen suurimmat hitit. Kokoelmalla on mukana myös DVD, jolla on muun muassa yhtyeen keikka Tavastia-klubilta elokuulta 2010.


title: Hitit (PMMP)

text: Albumi nousi Suomen virallisen listan sijalle 16.


title: Runa Cronström

text: Runa Boel Marianne Cronström (27. maaliskuuta 1915 Vaasa – joulukuussa 1994 Uppsala, Ruotsi) oli suomalainen keramiikkataiteilija ja ruotsin kielellä kirjoittanut nuortenkirjailija.


title: Runa Cronström

text: Cronströmin vanhemmat olivat metsänhoitaja Eric Wilhelm Cronström ja Ella Helena Cronström. Hän opiskeli 1930-luvulla Helsingissä Taideteollisuuskeskuskoulussa. Cronström kirjoitti näihin aikoihin myös kolme ruotsinkielistä tyttökirjaa.


title: Runa Cronström

text: Cronström meni naimisiin 1944 ja muutamaa vuotta myöhemmin hän muutti Karlskronaan Ruotsiin jossa hän toimi Karlskronan posliinitehtaassa muotoilijana ja posliinimaalarina aina tehtaan sulkemiseen saakka 1968. Tämän jälkeen Cronström muutti Röbon kylään Uppsalan lähelle.


title: Kaisa Kantola

text: Kaisa Karoliina Kantola (s. 1. maaliskuuta 1915 Marttila) on suomalainen runoilija.


title: Kaisa Kantola

text: Kantola väitteli 1972 tohtoriksi Turun yliopistossa, väitöskirja käsitteli Aaro Hellaakosken runoutta.


title: Suomen Liikemies-Yhdistys

text: Suomen Liikemies-Yhdistys on suomalainen 29. marraskuuta 1896 perustettu järjestö, joka pyrkii ajamaan liike-elämän ja yrittäjien etuja. Yhdistys perusti aikanaan Kauppalehden ja oli mukana vaikuttamassa muun muassa Kauppakorkeakoulun perustamiseen.


title: Suomen Liikemies-Yhdistys

text: Yhdistys valitsee vuosittain ”Vuoden liikemiehen”. Tuoreimpia valintoja ovat olleet Anne Berner (2009), Juha Nurminen (2010), Jukka Roiha (2011), Johanna Ikäheimo (2012) ja Fred Larsen (2013).


title: Hautausapu

text: Hautausapu eli armovuodensäästö tarkoitti Suomessa kuolleen virkamiehen leskelle maksettavaa rahaa. Järjestelmä lakkautettiin 1920-luvulla.


title: Hautausapu

text: Jokaiselta vakinaiseen valtionvirkaan nimitetyltä miespuoliselta virkamieheltä kannettiin hautausapua varten puolet yhden vuoden vakinaisesta palkasta.


title: Hautausapu

text: Sellaiselta henkilöltä, joka ensimmäisen kerran tuli vakinaiseen virkaan, pidätettiin puolet palkan määrästä 12 ensimmäiseltä kuukaudelta. Jos virkaan nimitetyllä oli ennen sellainen virka, joka tuotti osallisuuden siviilivirkakunnan leski- ja orpokassaan, häneltä pidätettiin koko palkka kuuden ensimmäisen kuukauden ajalta, mutta hän sai takaisin sen armovuoden säästön, joka häneltä oli entisessä virassa pidätetty.


title: Hautausapu

text: Sen puolen vuoden palkan, joka virkamieheltä oli armovuodensäästönä pidätetty, saivat virkamiehen kuoltua hänen leskensä ja perillisensä niin sanottuna hautausapuna leski- ja orpokassasta. Hakemus lähetettiin valtiovarainministeriölle. Armovuodensäästöä ei saanut ottaa kuolinpesän velkojen suoritukseksi.


title: Hautausapu

text: Vuonna 1926 lakkautettiin asetuksella siviiliviraston leski- ja orpokassan oikeus kantaa armovuoden- eli hautausapusäästöä.


title: Ryyppy (kappale)

text: "Ryyppy" on country-artisti Stigin toinen single hänen kolmannelta studioalbumiltaan "Puumaa mä metsästän". Sen julkaisi The Fried Music albumin toisena singlenä 26. maaliskuuta 2012. Viisi päivää varsinaisen singlen julkaisun jälkeen kappaleesta julkaistiin myös "Hevoshullu Remix" -nimeä kantava versio. Kappale pääsi singlelistalla 9. sijalle ja latauslistalla 16. sijalle.


title: Yrjö Raivio

text: Yrjö Albert Raivio (8. toukokuuta 1915 Virrat – 19. kesäkuuta 1997 Kitchener, Kanada) oli suomalainen kirkkoherra, filosofian lisensiaatti ja kirjailija.


title: Yrjö Raivio

text: Raivio toimi vuoteen 1990 saakka Kanadassa suomalaisten seurakuntien kirkkoherrana.


title: Kaaranneskoski

text: Kaaranneskoski on Aavasaksa Oy:n tytäryhtiön Länsi-Lapin Voima Oy:n rakentama vesivoimalaitos Pellossa Tengeliönjoessa Vähän-Vietosen ja Miekojärven välillä. Aavasaksa Oy:n koko omaisuus myytiin vuonna 1980 juuri perustetulle Tornionlaakson Voima Oy:lle. Sen omistavat puoliksi Tornionlaakson Sähkö Oy ja Pohjolan Voima Oy.


title: Kaaranneskoski

text: Voimalaitos valmistui vuonna 1954, ja se peruskorjattiin vuosina 2009-2010. Sen putouskorkeus on 16 metriä ja teho 3 MW.


title: U.K. (albumi)

text: UK on saman nimisen yhtyeen esikoisalbumi, joka julkaistiin vuonna 1978. Sillä soittaa King Crimsonin entisiä jäseniä. Levy-yhtiönä toimi E.G.ja Polydor. Kahdesta albumin kappaleesta, "In the Dead of Night" ja "Mental Medication", tehtiin leikatut versiot singlejä varten.


title: Wrecking Ball (Miley Cyrusin kappale)

text: Wrecking Ball on yhdysvaltalaisen laulajan Miley Cyrusin kappale hänen neljänneltä, vuonna 2013 ilmestyneeltä "Bangerz"-studioalbumiltaan. Sen julkaisi RCA Records albumin toisena singlenä 25. elokuuta 2013. Kappaleen tuottivat Dr. Luke ja Cirkut, ja sen sanoituksista vastasivat kahden edellisen lisäksi MoZella, Stephan Moccio ja Sacha Skarbek. "Wrecking Ball" on pop-balladi, joka kertoo huonontuvasta parisuhteesta.


title: Wrecking Ball (Miley Cyrusin kappale)

text: Kappaleen musiikkivideo julkaistiin 9. syyskuuta 2013. Sekä kappale että musiikkivideo saivat kriitikoilta ristiriitaisen vastaanoton. Kriitikot miettivät, onko Cyrus aidosti niin tunteellinen kuin antaa kappaleella ymmärtää. Kappaleella kuultu haavoittuvuus on kuitenkin ristiriidassa sen kanssa, millaisen julkisen kuvan Cyrus on itsestään antanut mediassa.


title: Wrecking Ball (Miley Cyrusin kappale)

text: Kappale nousi debyyttiviikollaan Yhdysvaltain singlelistan kärkeen ja oli näin ollen laulajan ensimmäinen USA:n singlelistan ykköskappale. Tammikuuhun 2014 mennessä "Wrecking Ball" oli myynyt kolme miljoonaa kappaletta Yhdysvalloissa. Myös kansainvälisesti kappale menestyi hyvin listoilla: se pääsi kärkisijalle Kanadassa ja Iso-Britanniassa ja sijoittui kymmenen parhaan joukkoon monessa Euroopan maassa. "Wrecking Ballin" musiikkivideo teki uuden VEVO-ennätyksen, kun sitä katsottiin ensimmäisen vuorokauden sisällä 19,3 miljoonaa kertaa.


title: Wrecking Ball (Miley Cyrusin kappale)

text: Vuonna 2012 Cyrus ilmoitti jättävänsä musiikin taka-alalle, ja musiikin teon sijaan hän ilmoitti keskittyvänsä elokuvauraansa. Samana vuonna Cyrus esiintyi muun muassa elokuvissa "LOL: Laughing Out Loud" ja "So Undercover". Alun perin hänen piti myös toimia ääninäyttelijänä animaatioelokuvassa "Hotel Transylvania" mutta hylkäsi projektin, koska halusi keskittyä uudelleen musiikkiin. Tammikuussa 2013 Cyrus päätti levytyssopimuksensa Hollywood Recordsin kanssa ja vaihtoi RCA Recordsiin. Cyrus on tehnyt kolme albumia Hollywood Recordsin kanssa: "" (2007), "Breakout" (2008) ja "Can't Be Tamed" (2010). Lisäksi Hollywood Record julkaisi Cyrusin EP:n "The Time of Our Lives" (2009). Maaliskuussa 2013 Cyrus virallisti neljännen studioalbuminsa ja kertoi sen tulevan myyntiin vuoden 2013 lopulla.


title: Wrecking Ball (Miley Cyrusin kappale)

text: "Wrecking Ballia" alettiin alun perin kirjoittaa laulaja-näyttelijä Beyoncélle. Ennen kuin tämä tieto julkistettiin, yksi laulun sanoittajista, Sacha Skarbek, tweettasi joulukuussa 2012: "Beyoncen laulu onkin nyt Miley Cyruksen laulu?!! Hyvä/huono? En minä tiedä??!!!! ". Skarbekin asiamies kommentoi seuraavanlaisesti: "Alun perin Dr. Luken ja Sachan piti kokoontua kirjoittamaan kappale Beyoncélle. Mutta kun laulu ['Wrecking Ball'] kehittyi, sanoittajat ymmärsivät, ettei laulu sopisi hänelle." "Wrecking Ball" julkistettiin 25. elokuuta 2013. Kappaleen kansikuvitus paljastettiin 6. syyskuuta, jossa Cyrus istuu purkupallon päällä, yllään valkoinen hihaton napapaita ja alushousut. "Wrecking Ball" on albumin ""Bangerz"" (2013) toinen single. Albumin ensimmäinen single ""We Can't Stop"" julkaistiin kesäkuussa 2013 ja "Wrecking Ballin" seuraajasingle, ""Adore You"", julkaistiin joulukuussa 2013.


title: Wrecking Ball (Miley Cyrusin kappale)

text: "Wrecking Ball" on pop-balladi, jonka tempo on 60 lyöntiä minuutissa. Laulun sävellaji on kirjoitettu D-molliin, ja kappale seuraa sointukulkua Dm–F–C–Gm. Kappaleen sanat kertovat huonontuneesta parisuhteesta, kuten kohdassa "Don't you ever say I just walked away / I will always want you / I can't live a lie / running for my life / I will always want you." (suom. ""Älä ikinä sano, että vain kävelin pois / Haluan sinut aina / En voi elää valheessa / juosten henkeni edestä / tulen aina haluamaan sinut"".) Muun muassa Bonnie Fuller "The Huffington Postista" on epäillyt laulun kertovan Cyruksen entisestä kihlatusta, Liam Hemsworthista.


title: Wrecking Ball (Miley Cyrusin kappale)

text: Kappaleen musiikkivideo julkaistiin Vevossa 9. syyskuuta 2013 ja sen ohjasi Terry Richardson. "Wrecking Ball" asetti uuden VEVO-ennätyksen, kun se saavutti ensimmäisen vuorokauden sisällä julkaisustaan 19,3 miljoonaa katselukertaa. Video sisältää lähikuvia itkien laulavasta Cyruksesta. Näitä lähikuvia inspiroi Sinéad O'Connorin "Nothing Compares 2 U" -singlen musiikkivideo. Lähikuvien lisäksi videossa Cyrus esiintyy vähäpukeisena purkupallon päällä keinuen sekä nuollen lekaa. Musiikkivideon alkaessa Cyrusilla ovat päällään valkoinen hihaton napapaita ja alushousut, mutta videon mennessä eteenpäin Cyrusilla ei ole enää päällä muuta kuin Doc Martensin saappaat.


title: Wrecking Ball (Miley Cyrusin kappale)

text: Musiikkivideo sai osakseen melko mielipiteitä jakavan vastaanoton. Pääasiassa negatiiviset vastaanotot koskivat Cyruksen provosoivaa kuvaa. Jason Lipshutz "Billboardilta" oli sitä mieltä, että "alaston Cyrus istumassa hajareisin keinuvalla purkupallolla" oli musiikkivideon yllättävin osio. Amelia Proudin ("Daily Mail") vastaanotto oli ristiriitainen: Hänen mielestään "Wrecking Ballin" musiikkivideo oli provosoivampi kuin "hurjan" edeltäjänsä, "'We Can't Stopin" musiikkivideo. Proud myös mietti, onko Cyrus "mennyt tällä kertaa liian pitkälle". "Entertainment Weeklyn" henkilöstö vitsaili, että katsojat olisivat "skandalisoituja/kutkuttuneita/pettyneitä Billy Ray Cyrusin kykyyn toimia vanhempana", kun hän on nähnyt tyttärensä alastomana ja fellatoimassa lekaa. " "The Guardianin" toimittaja Michael Hann kritisoi Cyrusin yritystä erkaantua viattoman Hannah Montanan hahmosta (Hannah Montana on päättynyt lasten ja nuorten televisiosarja, jossa Cyrus näytteli Miley Stewartia, joka eli kaksoiselämää: Päivisin hän oli normaali koulua käyvä tyttö, mutta iltaisin hän oli tunnettu pop-sensaatio Hannah Montana.) Hann myös kritisoi Cyruksen "kokeilevan pornon ikonografiaa."


title: Wrecking Ball (Miley Cyrusin kappale)

text: "MTV Newsin" James Montgomeryn mielestä ristiriita Cyrusin alastomuutta kohtaan videolla "oli odotettavissa" aikaisempien tapahtumien myötä, ja hän kiitti videon ohjaajaa, Richardsonia siitä, että hän "lievensi hekumallisia kohtia antaen pehmeämpien, aidompien puolien näkyä läpi." Mitä positiivisempiin vastaanottoihin tulee, Madeline Boardman "Huffington Postilta" arvioi, että musiikkivideo välittää faneille "laulajan haavoittuvan puolen." Mikael Wood "Los Angeles Timesilta" tuumi, että musiikkivideon kohtaukset, joissa Cyrus laulaa ja itkee tunteellisesti, yrittävät tuoda esiin Cyruksen vakavamman puolen.


title: Wrecking Ball (Miley Cyrusin kappale)

text: Musiikkivideosta julkaistiin myöhemmin Director's cut versio, missä Miley Cyrus laulaa kappaletta ainoastaan lähikuvassa.


title: RF-liitin

text: RF-liitin on korkeataajuisen radiosignaalin kytkemiseen tarkoitettu elektroniikkaliitin. RF-liittimiä käytetään antennien liittämiseen radiolähettimiin ja -vastaanottimiin sekä joskus radiosignaalin viemiseen laitteilta toisille. RF-liittimillä kytketään yleensä koaksiaalikaapeleita, joissa on sisäjohdin johtavan vaipan sisässä.


title: Lautasventtiili

text: Lautasventtiili on sienen muotoinen venttiili, joka liikkuu putkimaisessa venttiilinohjaimessa. Varren päässä olevan lautasen reunat tiivistyvät venttiilinistukkaa vasten venttiilin ollessa kiinni. Lautasventtiileitä käytetään käytännössä kaikissa nelitahtimoottoreissa avaamaan ja sulkemaan imu- ja pakokanavat.


title: Lautasventtiili

text: Lautasventtiili on toiminnaltaan erilainen verrattuna esimerkiksi liukuventtiileihin. Avautuessaan lautasventtiili liikkuu kohtisuoraan poispäin venttiilinistukasta, joten näiden pintojen välillä ei tapahdu liikettä. Tästä seuraa se, että venttiili ei tarvitse voitelua toimiakseen. Lautasventtiilin muoto ja sijainti sylinterinkannessa aiheuttavat sen, että sylinterissä palamisen aikana oleva korkea paine auttaa venttiiliä tiivistymään venttiilinistukkaa vasten. Venttiilin tiivis sulkeutuminen on tärkeää koska se edesauttaa lämmön siirtymistä venttiilistä sylinterinkanteen.


title: Lautasventtiili

text:
Polttomoottorissa on venttiileitä kahta eri tarkoitusta varten. Imuventtiilit avautuessaan päästävät uuden polttoaine/ilma seoksen imusarjasta sylinteriin (pois lukien diesel-moottori jossa polttoaine suihkutetaan suoraan sylinteriin). Pakoventtiilit päästävät sylinteristä palaneen seoksen poistumaan pakosarjaan ja siitä edelleen pakoputkistoon.
Venttiilinvarren ympärillä oleva jousi pitää venttiilin suljettuna, kunnes nokka-akselin nokka työntää venttiilin auki, tavallisissa moottoreissa tämä toimii hyvin, mutta nopeakierroksisissa moottoreissa venttiilin ja jousen massa sekä venttiilijouseen syntyvät resonanssit saavat venttiilin kavitoimaan, jolloin se ei ehdi sulkeutua. Tilanne voidaan korjata käyttämällä jäykempiä jousia, kahta sisäkkäistä jousta, jotka eliminoivat toistensa resonanssit, tai erilaisia venttiilikoneistoja.


title: Lautasventtiili

text: Nykyaikaisissa moottoreissa on yleensä kaksi imu- ja kaksi pakoventtiiliä jokaista sylinteriä kohden.


title: Kai Nokelainen

text: Kai Nokelainen on suomalainen mäkihyppääjä, joka kilpaili maailmancup-tasolla 1980-luvulla.


title: Kai Nokelainen

text: Nokelainen sijoittui maailmancupin osakilpailuissa neljä kertaa pistesijalle, 15 parhaan joukkoon. Hän oli viides normaalimäen kilpailussa Lake Placidissa joulukuussa 1987, kuudes suurmäen kilpailussa Lahdessa maaliskuussa 1988, seitsemäs Chamonix'n normaalimäessä joulukuussa 1986 ja viidestoista Thunder Bayn suurmäessä joulukuussa 1987.


title: Kai Nokelainen

text: Hän voitti Suomen mestaruuden Matti Nykäsen nenän edestä vuonna 1985 Salpausselässä.


title: Jouni Johansen

text: Jouni Johansen on suomalainen mäkihyppääjä, joka kilpaili maailmancup-tasolla 1980-luvun loppupuolella.


title: Jouni Johansen

text: Hän sijoittui maailmancupin osakilpailuissa kaksi kertaa kymmenen parhaan joukkoon oltuaan joulukuussa 1987 Sapporon suurmäen kilpailussa seitsemäs ja normaalimäessä kahdeksas. Hän edusti samana talvena Suomea Keski-Euroopan mäkiviikolla.


title: Darcy Kuemper

text: Darcy Kuemper (s. 5. toukokuuta 1990) on kanadalainen jääkiekkomaalivahti, joka pelaa NHL-joukkue Los Angeles Kingsissä. Kuemperilla on myös Saksan kansalaisuus, ja hänen nimensä voidaan kirjoittaa myös muodossa Kümper.


title: Darcy Kuemper

text: NHL-joukkue Minnesota Wild varasi Kuemperin . Kuemper varattiin kuudennella kierroksella koko varaustilaisuuden 161. pelaajana. Hän liittyi joukkueeseen vuonna 2011 tehtyään seuran kanssa NHL-tulokassopimuksen.


title: Darcy Kuemper

text: Kuemper saapui Minnesota Wildin harjoitusleirille syksyllä 2011. Hän ei kuitenkaan onnistunut vakuuttamaan valmennusjohtoa tarpeeksi, ja seura luotti selvästi kokeneempiin Niklas Bäckströmiin ja Josh Hardingiin Wildin maalivahteina. Kuemper lähetettiin Wildin farmiseuraan, AHL-liigassa pelaavaan Houston Aerosiin. Kuemper oli Houstonissa joukkueen kakkosmaalivahti, toisen nuoren maalivahdin, Matt Hackettin takana. Kuemper torjui Aerosin maalilla 19 runkosarjaottelussa torjuntaprosentilla 92,3%. Kauden aikana Kuemper pelasi kahdeksan ottelua myös Wildin toisessa yhteistyöseurassa, Ontario Reignissä, NHL:n ja AHL:n jälkeen Pohjois-Amerikan kolmanneksi korkeimmalla sarjatasolla ECHL:ssä. Kauden aikana Kuemper oli loukkaantumisten vuoksi varamaalivahtina myös muutamassa Minnesota Wildin ottelussa, muttei pelannut.


title: Darcy Kuemper

text: Seuraavan kauden Kuemper aloitti jälleen AHL:ssä, jossa hän torjui jälleen Hackettin takana Aerosin kakkosmaalivahtina. Kuemper pelasi Aerosin paidassa 21 runkosarjaottelua torjuntaprosentilla 93,4%. Kauden aikana Kuemper kävi jälleen lyhyellä visiitillä ECHL:ssä, jossa hän pelasi kolme ottelua. Helmikuussa 2013 Wildin kakkosmaalivahti Josh Harding loukkaantui ja Kuemper nostettiin AHL:stä NHL:ään. Wildin ykkösmaalivahti Niklas Bäckström oli pelannut kauden aikana paljon ja hänelle annettiin 17. helmikuuta pelatussa ottelussa lepovuoro, joten Kuemper pelasi ottelun. Kuemper teki ottelussa NHL-debyyttinsä ja torjui uransa ensimmäisessä NHL-ottelussa 29 laukausta, päästi kaksi maalia ja torjui joukkueelleen voiton Detroitista.


title: Darcy Kuemper

text: Huhtikuussa 2013 Hackett myytiin suurkaupassa Buffalo Sabresiin, yhdessä Johan Larssoniin, varausvuoron jonka Sabres käytti Nikita Zadoroviin ja vuoden 2014 2. kierroksen varausvuoroon, vaihdossa Jason Pominvillesta ja 2014 4. kierroksen varausvuorosta. Tämä nosti Kuemperin Wildin kolmosvahdiksi. Hän pelasi kauden 2012–2013 aikana NHL:n runkosarjassa yhteensä kuudessa ottelussa, joista torjui yhden voiton. Torjuntaprosentti Kuemperilla näissä otteluissa oli 91,6%. Kun Harding palasi sairastuvalta, Kuemper lähetettiin takaisin AHL:ään pelaamaan pudotuspelejä Houston Aerosin paidassa. Minnesota Wildin ykkösmaalivahti Niklas Bäckström kuitenkin loukkaantui ensimmäistä pudotuspeliottelua edeltäneissä harjoituksissa ja joutui leikkaukseen. Harding torjui Wildin maalilla ensimmäisen ottelun Chicago Blackhawksia vastaan, ja Wild kärsi tappion. Ottelun jälkeen Kuemper kutsuttiin pikahälytyksellä AHL:sta takaisin Wildiin. Kuemper seurasi vaihtoaitiosta varamaalivahtina kaksi seuraavaa pudotuspeliottelua, joista kuitenkin toisessa Kuemper jouduttiin vaihtamaan maalille Hardingin loukkaannuttua. Kuemper pelasi ottelun loppuun ja torjui maalilla myös Wildin seuraavan pudotuspeliottelun, joista molemmista oli tuloksena tappio. Näin Wild putosi pudotuspeleistä ensimmäisellä kierroksella ja seuran kausi oli ohi. Kuemperin torjuntaprosentti heikosti sujuneista pudotuspeleistä oli 87,9%.


title: Darcy Kuemper

text: Kuemper aloitti kauden 2013–2014 jälleen AHL:ssä. Wildin farmiseura Houston Aeros oli kuitenkin vaihtanut kotikaupunkia ja muuttanut nimensä Iowa Wildiksi. Kuemper torjui Iowan maalilla kolmessa runkosarjaottelussa torjuntaprosentilla 92,5% kunnes hänet kutsuttiin taas Wildin NHL-joukkueeseen ykkösvahti Niklas Bäckströmin loukkaannuttua. Kuemper toimi Wildin kakkosmaalivahtina Bäckströmin ollessa sivussa ja sai peliaikaa vain ottelussa Colorado Avalanchea vastaan pelaten heikosti. Hän pelasi puolitoista erää, 32 minuuttia, päästi kolme maalia ja torjui vain seitsemän kertaa. Kuemperin torjuntaprosentti ottelusta oli surkea, 57,1%. Bäckströmin palattua sairastuvalta, Kuemper lähetettiin takaisin AHL-joukkue Iowa Wildin riveihin.


title: Darcy Kuemper

text: Kuemperin viimeinen kausi Wildissa oli 2016–2017.


title: Darcy Kuemper

text: Kaudeksi 2017–2018 Kuemper siirtyi Los Angeles Kingsiin, Hän pelasi Kingsissa 19 ottelua, kunnes siirtyi helmikuussa 2018 Arizona Coyotesiin vaihdossa Scott Wedgewoodiin ja Tobias Riederiin.


title: Olli Happonen

text: Olli Happonen (s. 10. helmikuuta 1976 Jyväskylä) on suomalainen uransa lopettanut mäkihyppääjä, joka kilpaili maailmancup-tasolla 1990-luvulla.


title: Olli Happonen

text: Hän kuului joukkuekilpailun nuorten maailmanmestaruuden voittaneeseen Suomen joukkueeseen Vuokatissa 1992, Harrachovissa 1993 ja Breitenwangissa 1994. Hän sijoittui maailmancupin osakilpailussa parhaimmillaan 15:nneksi Planican suurmäessä maaliskuussa 1993. Hän voitti Continental Cupin kokonaiskilpailun kaudella 1994–1995.


title: Olli Happonen

text: Happonen soittaa rumpuja neljän entisen mäkihyppääjän muodostamassa The Kroisos -yhtyeessä.


title: Valloittamaton

text: Valloittamaton on 25. lokakuuta 2013 julkaistu PMMP:n viimeinen singlejulkaisu. Kappale sisältyy myös yhtyeen marraskuussa 2013 julkaistavalle Hitit -kokoelmalle. Kappaleen on sanottu olevan lokakuussa 2013 uransa lopettaneen yhtyeen jäähyväiskappale.


title: Valloittamaton

text: Kappaleen on säveltänyt PMMP:lle tuttuun tapaan Jori Sjöroos. Sanoituksen on tehnyt Paula Vesala.


title: Kirill Hvalko

text: Kirill Hvalko (ven. Хвалько Кирилл Михайлович), synt. 27. lokakuuta 1976 Krasnoturjinsk, Neuvostoliitto) on venäläinen jääpallomaalivahti, joka pelaa Moskovan Dynamossa.


title: Kirill Hvalko

text: Seurajoukkueissa


title: Kirill Hvalko

text: Maajoukkueessa


title: Tero Turkki

text: Tero Turkki (1978 – 22. huhtikuuta 2015) oli suomalainen mäkihyppääjä, joka kilpaili maailmancup-tasolla 1990-luvun puolivälissä.


title: Tero Turkki

text: Turkki sijoittui maailmancupin osakilpailussa parhaimmillaan 13:nneksi Garmisch-Partenkirchenissä uudenvuodenpäivänä 1995. Hän oli maailmancupin kilpailuissa lisäksi kolme kertaa sijoilla 26.–29. Continental Cupin kokonaiskilpailussa hän sijoittui kuudenneksi kaudella 1994–1995.


title: Tero Turkki

text: Turkki voitti tammikuussa 1995 Jyväskylässä normaalimäen Suomen-mestaruuden.


title: Li Dazhao

text: Li Dazhao (kiinaksi 李大钊) (29. lokakuuta 1888 – 28. huhtikuuta 1927) oli kiinalainen historian professori, joka perusti Kiinan kommunistisen puolueen Chen Duxiun kanssa vuonna 1921.


title: Li Dazhao

text: Li oli Pekingin yliopiston historian professori ja kirjastonhoitaja. Toimiessaan yhtenä johtajista Toukokuun neljännen päivän liikkeessä hän perusti useita marxilaisia opiskeluryhmiä. Vaikka Lin nationalistiset ja populistiset näkemykset eivät olleet suosittuja kommunistisessa puolueessa, ne vaikuttivat vahvasti ainakin yhteen hänen oppilaistaan – Mao Zedongiin.


title: Li Dazhao

text: Sotapäällikkö Zhang Zuolin teloitutti Lin 28. huhtikuuta 1927.


title: Kuituliitin

text: Kuituliitin (valokuituliitin) on optisen tiedonsiirron signaalin kytkemiseen tarkoitettu optoelektroniikkaliitin. Kuituliittimillä kytketään yleensä valokuituja tiedonsiirtolaitteiden välillä. Lyhyen matkan tiedonsiirtoon voidaan käyttää muovikuituja, mutta yli 100 m matkoilla käytetään yleensä lasikuitua. Valokuitua ja kuituliittimiä käytetään myös viihde-elektroniikan laitteiden kaapeloinneissa, jolloin käytetään usein halpaa muovikuitua.


title: Luettelo Minnesota Wildissä NHL-otteluja pelanneista jääkiekkoilijoista

text: Minnesota Wild on pelannut jääkiekkoliiga NHL:ssä vuodesta 2000, ja kuluva kausi 13. NHL:ssä. Tämä on luettelo Wildissä NHL-otteluja pelanneista jääkiekkoilijoista. Pelaajat on listattu aakkosjärjestyksessä ja pelaajan nimen jälkeen tulevat pelaajan kansalaisuus sekä pelipaikka ja kaudet jolloin pelaaja pelasi Wildissä.


title: Franciszek Gąsienica Groń

text: Franciszek Gąsienica Groń (30. syyskuuta 1931 Zakopane – 31. heinäkuuta 2014 Zakopane) oli puolalainen yhdistetyn hiihtäjä, maansa ensimmäinen talviolympiamitalisti. Hän edusti seuratasolla Wisla Zakopanea.


title: Franciszek Gąsienica Groń

text: Gąsienica Groń voitti nuorten Puolan-mestaruuksia alppihiihdossa 1940-luvun loppupuolella. Hän kilpaili jo tuolloin myös pohjoismaisessa yhdistetyssä ja lajivalikoima laajeni armeija-aikana. Hän voitti armeijan mestaruuden vapaauinnissa ja pelasi jalkapalloa Puolan toisessa divisioonassa. Päästyään siviiliin 1954 hänet suostuteltiin keskittymään pohjoismaiseen yhdistettyyn..


title: Franciszek Gąsienica Groń

text: Gąsienica Groń sai pronssia Cortina d'Ampezzon olympialaisissa 1956. Hän oli mäkiosuudella kymmenes ja 15 kilometrin hiihdossa seitsemänneksi nopein. Hän hävisi hopeamitalisti Bengt Erikssonille vain 0,6 pistettä.


title: Franciszek Gąsienica Groń

text: Gąsienica Groń kaatui 1957 pahasti hypätessään mäkeä kotiseudullaan Zakopanessa ja vaipui kolmeksi päiväksi koomaan. Toivuttuaan hän kilpaili vuoteen 1964 saakka, muttei menestynyt kansainvälisellä tasolla yhtä hyvin kuin aiemmin. Aktiiviuransa jälkeen hän toimi valmentajana, ja hänen valmennettavansa voittivat yli 40 Puolan-mestaruutta pohjoismaisissa hiihtolajeissa. Hänen lapsenlapsensa Tomasz Pochwała edusti Puolaa mäkihypyssä Salt Lake Cityn olympialaisissa 2002.


title: Rakkaudesta

text: Rakkaudesta voi viitata seuraaviin:


title: Liitin

text: Liittimet ovat osia, joilla johdot, kaapelit tai letkut kytketään laitteeseen. Liittimiä on myös johtojen, kaapelien ja letkujen kytkemiseen toisiinsa (jatkoliittimet).


title: Liitin

text: Liittimet toimivat usein pareina, joista toinen sijaitsee kiinteästi laitteessa ja toinen on johdon, kaapelin tai letkun päässä. Sovitusliittimillä pystytään liittämään eri standardien mukaisia liittimiä toisiinsa.


title: Liitin

text: Liittimiä on sähköjohdotusten ja valokuitujen kytkemiseksi, pneumatiikan ja hydrauliikan liitoksiin sekä vesijohtoliitoksia varten.


title: Liitin

text: Sähköisiä kaapelikytkentöjä voidaan tehdä erilaisilla pistokkeilla. Sähkö- ja elektroniikkaliittimiä on hyvin moniin tarkoituksiin:


title: Liitin

text: Kuituliittimillä kytketään lasi- ja muovikuituja esim. tietoliikennekäytössä.


title: Liitin

text: Paineilmaliittimillä liitetään paineilmaletkuja. Esimerkiksi paineilmatoiminen naulain voidaan liittää letkuun ja tämä edelleen paineilmakompressoriin.